3. การประกอบธุรกิจของแต่ละกลุ่มธุรกิจ

บริษัทฯ และบริษัทย่อยได้แบ่งการดำเนินธุรกิจออกเป็น 5 กลุ่มหลัก ประกอบด้วย ธุรกิจเงินทุน
ธุรกิจธนาคาร ธุรกิจหลักทรัพย์ ธุรกิจประกัน และธุรกิจบริหารสินทรัพย์
ซึ่งลักษณะผลิตภัณฑ์และบริการ รวมถึง
การตลาดและภาวะการแข่งขันของแต่ละธุรกิจในปีที่ผ่านมามีดังนี้

3.1 ธุรกิจเงินทุน

3.1.1 ลักษณะผลิตภัณฑ์และบริการ

บริษัทเงินทุน ธนชาติ จำกัด (มหาชน)
ได้รับอนุญาตจากกระทรวงการคลังให้ประกอบกิจการประเภทธุรกิจ เงินทุน ได้แก่
กิจการเงินทุนเพื่อการพาณิชย์ กิจการเงินทุนเพื่อการพัฒนา
กิจการเงินทุนเพื่อการจำหน่ายและบริโภค กิจการเงินทุนเพื่อการเคหะ และกิจการด้านเงินฝาก
อย่างไรก็ตามในวันที่ 28 เมษายน 2547 ที่ประชุมสามัญผู้ถือหุ้นประจำปี 2547
ได้มีมติเห็นชอบในแผนงานการปรับโครงสร้างการประกอบธุรกิจของกลุ่มธนชาต
ตามแนวนโยบายสถาบันการเงิน 1 รูปแบบ (One-Presence) และบริษัทฯ
ได้ร่วมกับธนาคารธนชาต จำกัด (มหาชน) ยื่นแผนงานการปรับโครงสร้างฯ ต่อกระทรวงการคลัง
เมื่อวันที่ 3 มิถุนายน 2547
โดยกระทรวงการคลังได้มีหนังสือพิจารณาเห็นชอบการดำเนินการแผนงานฯ เมื่อวันที่ 22 เมษายน
2548 ซึ่งเป็นผลให้บริษัทฯ
จะต้องคืนใบอนุญาตการประกอบธุรกิจเงินทุนต่อกระทรวงการคลังภายในระยะเวลา 1 ปี
นับจากวันที่ได้รับความเห็นชอบจากกระทรวงการคลัง และจะมีฐานะเป็นบริษัทแม่ของกลุ่มธนชาต
(Holding Company) โดยมีธนาคารธนชาต จำกัด (มหาชน)
เป็นสถาบันการเงินที่รับฝากเงินจากประชาชนเพียงแห่งเดียวของกลุ่ม ทั้งนี้ในปี 2548
ที่ผ่านมาบริษัทฯ ได้ดำเนินงานตามแผนงาน ดังกล่าว
โดยเริ่มทยอยโอนธุรกรรมทางการเงินไปยังธนาคาร ซึ่งธุรกิจดังกล่าวประกอบด้วย

(1) บริการด้านเงินฝาก

บริษัทฯ ได้หยุดรับเงินฝากจากประชาชนตั้งแต่วันที่ 1 พฤศจิกายน 2548
หลังจากที่ได้โอนเงินรับฝาก ทั้งหมดให้แก่ธนาคารธนชาต ในวันที่ 31 ตุลาคม 2548

(2) บริการด้านสินเชื่อ

บริษัทฯ ยังคงประกอบธุรกิจสินเชื่ออื่นต่อเนื่องจนถึงวันที่ 30 กันยายน 2548 และตั้งแต่วันที่ 1
ตุลาคม 2548 ธนาคารธนชาต
จะเป็นสถาบันการเงินเพียงแห่งเดียวของกลุ่มธนชาตที่ให้บริการสินเชื่อ

(3) ธุรกิจเช่าซื้อ

บริษัทฯ ได้ทยอยหยุดให้บริการเช่าซื้อตามพื้นที่ต่างๆ
พร้อมกับที่ธนาคารได้เปิดให้บริการเช่าซื้อในพื้นที่นั้นๆ
และธนาคารได้เริ่มประกอบธุรกิจให้เช่าซื้อตั้งแต่วันที่ 9 พฤษภาคม 2548
โดยเริ่มให้บริการในเขตกรุงเทพฯ และปริมณฑล รวมทั้งขยายพื้นที่การให้บริการตามภูมิภาคต่างๆ
จนถึงเดือนกรกฎาคม 2548 ธนาคารได้ให้บริการครอบคลุมพื้นที่เดิมที่บริษัทฯ
ให้บริการเช่าซื้อทั้งหมด

(4) ธุรกิจการเงินอื่น

ธุรกิจการเงินอื่นที่บริษัทฯ
ดำเนินการอยู่และจะต้องทำการย้ายไปที่ธนาคารนั้นได้แก่ธุรกิจการเป็นผู้แทน ผู้ถือหุ้นกู้
ซึ่งธนาคารได้รับอนุญาตจากสำนักงานคณะกรรมการ ก.ล.ต.
ให้ประกอบธุรกิจผู้แทนผู้ถือหุ้นกู้ตั้งแต่เดือนตุลาคม 2548
โดยธนาคารจะประกอบธุรกิจการเป็นผู้แทนผู้ถือหุ้นกู้แทนเงินทุนธนชาติและเงินทุนธนชาติจะทำการโอนการเป็นผู้แทนผู้ถือหุ้นกู้ที่เงินทุนธนชาติรับเป็นผู้แทนผู้ถือหุ้นกู้ให้ธนาคารเป็นผู้แทนผู้ถือหุ้นกู้แทน
โดยได้ดำเนินการแล้วเสร็จในเดือนกุมภาพันธ์ 2549

  3.1.2 กระบวนการสำคัญในการปรับโครงสร้างการประกอบธุรกิจ

  (1) การโอนย้ายเงินฝากประเภทตั๋วสัญญาใช้เงิน

การรับเงินฝากจากประชาชนโดยเงินทุนธนชาติ เป็นการรับฝากในรูปตั๋วสัญญาใช้เงินทั้งหมด
ซึ่งได้ทำการโอนย้ายเงินฝากดังกล่าวให้ธนาคารธนชาต ดังนี้

1.  เงินฝากจากบุคคลธรรมดา

  บริษัทฯ ได้ทำการโอนย้ายให้ธนาคารธนชาตเป็นผู้รับฝากแทนตั้งแต่วันที่ 1 กรกฎาคม 2548
  โดยบริษัทฯ
  ได้ส่งมอบเงินตามจำนวนเงินต้นและดอกเบี้ยตามตั๋วสัญญาใช้เงินให้แก่ธนาคารธนชาตในวันเดียวกัน
  โดยบริษัทได้หยุดรับฝากเงินจากประชาชนที่เป็นบุคคลธรรมดาตั้งแต่วันที่ 1 กรกฎาคม 2548

2.  เงินรับฝากจากนิติบุคคล

  บริษัทฯ ทำการโอนย้ายให้ธนาคารธนชาตเป็นผู้รับฝากแทนตั้งแต่วันที่ 1 พฤศจิกายน 2548
  โดยบริษัทฯ
  ได้ส่งมอบเงินตามจำนวนเงินต้นและดอกเบี้ยตามตั๋วสัญญาใช้เงินให้แก่ธนาคารธนชาตในวันเดียวกัน
  ทั้งนี้เงินทุนธนชาติได้หยุดรับฝากเงินจากประชาชนตั้งแต่วันที่ 1 พฤศจิกายน 2548 เช่นเดียวกัน
  ทั้งนี้ ลูกค้าผู้ทรงตั๋วสัญญาใช้เงินที่บริษัทฯ เป็นผู้ออกสามารถไถ่ถอนตั๋วสัญญาใช้เงินได้
  จากธนาคารธนชาตแทน โดยได้รับดอกเบี้ยและเงื่อนไขต่างๆ เช่นเดิมทุกประการ

  (2) การโอนสิทธิเรียกร้องตามสัญญาให้สินเชื่อ

บริษัทฯ
ได้ดำเนินการโอนสิทธิเรียกร้องตามสัญญาให้สินเชื่อให้ธนาคารธนชาตเป็นผู้มีสิทธิเรียกร้องแทน
โดยทำการโอนเฉพาะหนี้ด้อยคุณภาพ คือ ลูกหนี้จัดชั้นปกติและหนี้จัดชั้นกล่าวถึงเป็นพิเศษตามเกณฑ์ที่
ธปท. กำหนด ยกเว้นหนี้ตามสัญญาเช่าซื้อซึ่งจะคงไว้ที่บริษัทฯ ตามที่กล่าวข้างต้น

  (2.1) สิทธิเรียกร้องตามสัญญาให้สินเชื่อที่ไม่มีหลักประกัน
  และที่มีหลักประกันเฉพาะที่ลูกค้ายังมีสิทธิเบิกเงินกู้ตามสัญญาให้สินเชื่อ
  โดยได้โอนให้ธนาคารธนชาตเมื่อวันที่ 1 ตุลาคม 2548
  โดยลูกค้าที่ยังมีสิทธิเบิกเงินกู้ตามสัญญาที่ทำไว้กับบริษัทฯ
  สามารถเบิกเงินกู้จากธนาคารธนชาตแทนเพื่อให้ลูกค้ามีแหล่งเงินทุนต่อเนื่องตามสัญญาเดิม

  (2.2) สิทธิเรียกร้องตามสัญญาให้สินเชื่อที่มีหลักประกัน จะทยอยโอนก่อนที่บริษัทฯ
  จะคืนใบอนุญาตการประกอบธุรกิจเงินทุนฯ

ในปี 2548 บริษัทฯ ได้ดำเนินการปิดสำนักงานอำนวยสินเชื่อทั้ง 16 แห่งแล้วตั้งแต่วันที่ 1
พฤศจิกายน 2548

  (3) การคืนใบอนุญาตการประกอบธุรกิจเงินทุนของบริษัทฯ

ตามหนังสือกระทรวงการคลังที่ให้ความเห็นชอบแผนงานปรับโครงสร้างการประกอบธุรกิจฯ
ได้กำหนดให้ บริษัทฯ จะต้องคืนใบอนุญาตการประกอบธุรกิจเงินทุนต่อกระทรวงการคลังภายใน 1 ปี
นับแต่วันที่รัฐมนตรีว่าการกระทรวงการคลังอนุญาตการดำเนินการตามแผน คือ ต้องคืนภายในวันที่
21 เมษายน 2549 ซึ่งบริษัทฯ ได้มีกำหนดการคืนใบอนุญาตภายในกำหนดเวลาดังกล่าวอยู่แล้ว
และการคืนใบอนุญาตการประกอบธุรกิจเงินทุนมีผลให้ไม่สามารถใช้คำว่า “เงินทุน”
เป็นส่วนหนึ่งของชื่อบริษัทได้เพราะต้องห้ามตามพระราชบัญญัติการประกอบธุรกิจเงินทุน
ธุรกิจหลักทรัพย์ และธุรกิจเครดิตฟองซิเอร์ จึงทำให้ต้องเปลี่ยนชื่อบริษัท
ซึ่งต้องได้รับอนุมัติจากที่ประชุมผู้ถือหุ้น โดยเหตุดังกล่าวคณะกรรมการบริษัทเงินทุนธนชาติ จำกัด
(มหาชน)
จึงได้เรียกประชุมวิสามัญผู้ถือหุ้นเพื่อพิจารณาอนุมัติการเปลี่ยนชื่อบริษัทตลอดจนวัตถุประสงค์
ข้อบังคับต่างๆ ซึ่งที่ประชุมวิสามัญผู้ถือหุ้นครั้งที่ 1/2549 เมื่อวันที่ 30 มกราคม 2549
ได้มีมติให้บริษัทฯ เปลี่ยนชื่อภายหลังการคืนใบอนุญาตประกอบธุรกิจเงินทุน
ซึ่งคาดว่าจะแล้วเสร็จในวันที่ 3 เมษายน 2549 เป็น “บริษัท ทุนธนชาต จำกัด (มหาชน)”
และจะเปลี่ยนสถานะเป็นบริษัทแม่ของกลุ่มธนชาต (Holding Company)

3.2 ธุรกิจทรัพย์สินรอการขาย

3.2.1 นโยบายและลักษณะการตลาด

บริษัทฯ มีนโยบายการบริหารทรัพย์สินรอการขาย ดังนี้

(1) กลยุทธ์การแข่งขัน

1.  เพิ่มมูลค่าให้กับทรัพย์สิน (Value added) ได้แก่
    การปรับปรุงซ่อมแซมทรัพย์สินให้อยู่ในสภาพพร้อมขาย และดูแลทรัพย์สินไม่ให้เสื่อมสภาพ
    ในขณะที่ยังจำหน่ายไม่ได้

2.  ดำเนินนโยบายการตลาดเชิงรุก ประกอบด้วย

  (1) กลยุทธ์ด้านราคา เช่น ให้ส่วนลดกับราคาของทรัพย์สินในการออกบูธ เป็นต้น

  (2) กลยุทธ์ด้านการโฆษณา เช่น การกำหนดให้ยกเว้นค่าธรรมเนียมการโอนกรรมสิทธ์ เป็นต้น

  (3) กลยุทธ์ด้านสินค้า ได้แก่ การจัดกลุ่มทรัพย์สินรายใหญ่ พร้อมศึกษาความเป็นไปได้เบื้องต้น
  เพื่อทำการเสนอขายต่อนักลงทุนพัฒนาอสังหาริมทรัพย์ที่สนใจลงทุน และจัดกลุ่มทรัพย์สินรายย่อย
  ปรับปรุง และดูแลทรัพย์สินให้อยู่ในสภาพพร้อมขาย

  (4) เพิ่มการโฆษณา ประชาสัมพันธ์ให้เกิดการรับรู้กับลูกค้ากลุ่มเป้าหมายและตัวแทนขายต่างๆ

  (5) เพิ่มช่องทางการจำหน่าย เช่น FPA , ผ่าน website ,ตัวแทนนายหน้า,
  และการเข้าร่วมงานมหกรรมต่างๆ ( เช่น NPA Grand Sale , มหกรรมบ้านมือสอง
  สี่มุมเมือง เป็นต้น)

(2) กลุ่มลูกค้าเป้าหมาย

ประกอบด้วย กลุ่มลูกค้าทั่วไปที่ซื้อทรัพย์สินเพื่ออยู่อาศัย
กลุ่มนักลงทุนรายย่อยที่ซื้อเพื่อการลงทุนให้เช่าหารายได้
กลุ่มนักลงทุนรายย่อยที่ซื้อและนำไปปรับปรุงซ่อมแซมใหม่ และขายต่อ
และกลุ่มลูกหนี้เดิมที่มีสิทธิ์ซื้อคืนทรัพย์สิน

3.2.2 ภาวะการแข่งขัน

ในปี 2548 ความต้องการที่อยู่อาศัยบ้านมือสองยังคงมีอยู่อย่างต่อเนื่อง แม้จะมีปัจจัยด้านลบ เช่น
อัตราดอกเบี้ยที่สูงขึ้น , ราคาน้ำมันที่สูงขึ้น ตลอดจนสถานการณ์ความไม่สงบทางภาคใต้
แต่ตลาดยังคงมีการแข่งขัน โดยการปรับกลยุทธ์ทุกรูปแบบทั้งด้านสินค้าและบริการ

ภาคธุรกิจอสังหาริมทรัพย์ ในปี 2549 คาดว่าจะมีโครงการใหม่เข้าสู่ตลาดน้อยลง
และจะมีการแข่งขันที่สูง เนื่องจากในปี 2548 อัตราดอกเบี้ยมีการปรับตัวสูงขึ้น
และคาดว่าจะสูงขึ้นต่อเนื่องในปี 2549 , ราคาน้ำมันเพิ่มขึ้น ,ราคาวัสดุก่อสร้างเพิ่มสูงขึ้น
ทำให้ต้นทุนการผลิตของผู้ประกอบการเพิ่มขึ้น

ในส่วนของทรัพย์สินรอการขายหรือบ้านมือสองของสถาบันการเงินต่างๆ ซึ่งเป็นอีกทางเลือกหนึ่งของ
ผู้บริโภคที่มีความต้องการที่อยู่อาศัย นั้น ยังคงมีการแข่งขันที่รุนแรง
สาเหตุมาจากทรัพย์สินที่สถาบันการเงินต่างๆ มีอยู่นั้น ครบกำหนดการถือครอง
ตามเกณฑ์ข้อบังคับของ ธปท. ซึ่งต้องเร่งระบายทรัพย์สินรอการขายออกจากระบบ
โดยการใช้กลยุทธ์ทางการตลาดต่างๆ เช่น การลดราคา ,
การยกเว้นค่าธรรมเนียมการโอนกรรมสิทธิ์ , การกำหนดอัตราดอกเบี้ยสินเชื่อเพื่อที่อยู่อาศัย 0%
ในปีแรก รวมถึงการยกเว้นค่าประเมินทรัพย์สิน เป็นต้น

3.3 ธุรกิจธนาคาร

ลักษณะผลิตภัณฑ์และบริการ

ธนาคารธนชาต จำกัด (มหาชน)
ประกอบกิจการธนาคารพาณิชย์ตามที่ได้กำหนดไว้ในพระราชบัญญัติการธนาคารพาณิชย์และประกาศที่เกี่ยวข้อง
ซึ่งออกโดยธนาคารแห่งประเทศไทย ธนาคารมีเครือข่ายสาขาเต็มรูปแบบและสาขาย่อย จำนวน 66
สาขา โดยให้บริการแก่ลูกค้าของธนาคารและประชาชนทั่วไปผ่านเครื่อง ATM
ที่ติดตั้งอยู่ในสาขาและนอกสถานที่ทั้งในเขตกรุงเทพมหานครและในส่วนภูมิภาค จำนวน 93 เครื่อง
โดยมีศูนย์กลางการดำเนินงานและให้บริการที่สำนักงานใหญ่

-   แนวทางการดำเนินธุรกิจของธนาคาร

ปี 2548 ธนาคารเน้นการดำเนินธุรกิจในเชิงรุก
เพื่อให้สอดคล้องกับสภาวะแวดล้อมทางเศรษฐกิจโดยรวม
ซึ่งเปลี่ยนแปลงไปตามภาวะเศรษฐกิจและการเงินของทั้งในและนอกประเทศที่เปลี่ยนแปลงไปอย่างรวดเร็ว
ซึ่งเป็นไปตามวิสัยทัศน์ของกลุ่มธนชาต “เป็นกลุ่มธุรกิจที่ให้บริการทางการเงินอย่างครบวงจร
มุ่งเน้นการสร้างสรรค์ทางความเป็นเลิศให้แก่ผลิตภัณฑ์และบริการ
จากความร่วมมือของทุกบริษัทในกลุ่ม และสามารถตอบสนองทุกความต้องการทางการเงิน”
จากวิสัยทัศน์นี้ส่งผลให้เป็นการสร้างโอกาสและเสริมศักยภาพของธนาคารผ่านบริษัทในกลุ่มธนชาตอีกด้วย
เนื่องจากในการดำเนินธุรกิจธนาคารจะต้องแข่งขันกับคู่แข่งอื่นๆ เช่น ธนาคารไทยขนาดใหญ่
ธนาคารที่เป็นของรัฐ ธนาคารที่มีผู้ถือหุ้นส่วนใหญ่เป็นชาวต่างชาติ
ธนาคารไทยขนาดกลางและขนาดเล็ก และกลุ่มธุรกิจที่มิใช่ธนาคาร
ซึ่งคู่แข่งในแต่ละประเภทได้เน้นการทำธุรกิจกับกลุ่มลูกค้าต่างๆ โดย
คู่แข่งขันแต่ละรายต่างมีศักยภาพจุดแข็ง – จุดอ่อนและใช้กลยุทธ์การแข่งขันที่แตกต่างกันไป

ธนาคารได้ใช้แนวคิด Balanced Scorecard
เป็นเครื่องมือการจัดการที่จะสนับสนุนให้ธนาคารสามารถบรรลุวิสัยทัศน์และเป้าหมายตามที่มุ่งหวังได้อย่างรวดเร็ว
เพื่อผนวกแนวคิดและการทำงานของทุกหน่วยงาน ภายในองค์กรให้มีเป้าหมายสอดคล้องกัน
และสามารถปฏิบัติงานไปในทิศทางเดียวกันทั้ง 3 กลุ่มการให้บริการซึ่งแบ่งเป็นดังนี้

-   กลุ่มผลิตภัณฑ์

ในปี 2548 ธนาคารได้มีการดำเนินการปรับปรุงและพัฒนาผลิตภัณฑ์
ให้สามารถตอบสนองต่อความต้องการที่หลากหลายของลูกค้าดียิ่งขึ้น โดยมีผลิตภัณฑ์ 3 กลุ่มหลักดังนี้

1. บริการด้านเงินฝาก

2. บริการให้สินเชื่อ

3.  3. บริการอื่นๆ

(1) บริการด้านเงินฝาก

ธนาคารให้บริการด้านเงินฝากกับกลุ่มลูกค้า ทั้งประเภทบุคคลธรรมดา และนิติบุคคล
โดยผ่านช่องทางการให้บริการของธนาคาร โดยธนาคารแบ่งบริการด้านเงินฝาก ออกเป็น 4
ประเภทใหญ่ๆ คือ

- เงินฝากออมทรัพย์ (Saving Deposit)

- เงินฝากประจำ (Fixed Deposit) ระยะเวลาฝาก 3, 6, 12, 24 และ 36 เดือน

- เงินฝากกระแสรายวัน (Current Deposit)

- เงินฝากเงินตราต่างประเทศ (Foreign Currency Deposit)

กลยุทธ์การแข่งขัน

1. กลยุทธ์ด้านผลิตภัณฑ์ (Product Strategy)

ธนาคารให้ความสำคัญกับการพัฒนาประสิทธิภาพและความรวดเร็วในการให้บริการ
เน้นการนำเสนอผลิตภัณฑ์และบริการที่สนองกับความต้องการของลูกค้า ปัจจุบัน
ธนาคารมีนโยบายที่จะพัฒนาผลิตภัณฑ์ให้มีความหลากหลาย โดยการเพิ่ม Feature ใหม่ๆ
ควบคู่ไปกับการพัฒนาระบบเทคโนโลยีให้ทันสมัยมากยิ่งขึ้น

2. กลยุทธ์ด้านอัตราดอกเบี้ย (Pricing Strategy)

ธนาคารมีนโยบายในการกำหนดอัตราดอกเบี้ยเงินฝาก โดยพิจารณาจากปัจจัยภายในและภายนอก
รวมถึงแนวโน้มของอัตราดอกเบี้ยในอนาคต นอกจากนี้
ธนาคารยังมีนโยบายและการให้อัตราดอกเบี้ยเงินฝากอยู่ในระดับ ที่สูงกว่าธนาคารพาณิชย์ขนาดใหญ่

3. กลยุทธ์ด้านโปรแกรมส่งเสริมการขาย (Promotional Strategy)

ธนาคารได้ดำเนินกิจกรรมส่งเสริมการขายสำหรับผลิตภัณฑ์เงินฝากให้แก่กลุ่มลูกค้าเป้าหมายใหม่ๆ
และรักษาฐานลูกค้าเงินฝากเก่า

4. กลยุทธ์ด้านการจัดกลุ่มลูกค้า (Customer Segmentation)

ธนาคารมีนโยบายที่จะจัดกลุ่มของลูกค้าและวิเคราะห์ถึงความต้องการและรูปแบบการใช้บริการของ
ลูกค้าแต่ละกลุ่ม โดยธนาคารได้จัดเตรียมเจ้าหน้าที่การตลาด (Relationship Officer)
ไว้คอยบริการให้คำแนะนำ และ คำปรึกษา
ตลอดจนวางแผนทางการเงินให้แก่ลูกค้าแต่ละกลุ่มให้ได้รับความสะดวกและความพึงพอใจ สูงสุด

กลุ่มลูกค้าเป้าหมาย

ฐานลูกค้าเงินฝากของธนาคารจะแบ่งออกเป็น 2 ประเภทใหญ่ ๆ คือ

1) ฐานลูกค้าที่มาจากบริษัทเงินทุนเดิม ทั้งบริษัทเงินทุนเอกชาติ จำกัด (มหาชน)
และบริษัทเงินทุนธนชาติ จำกัด (มหาชน)

2) ฐานลูกค้าใหม่ที่มาจากการขยายสาขาไปในพื้นที่เป้าหมาย
ซึ่งธนาคารมีนโยบายที่รักษาฐานลูกค้าเดิม และเร่งขยายฐานลูกค้ารายใหม่

ในปี 2548 ธนาคารได้มีการดำเนินการปรับปรุงและพัฒนาผลิตภัณฑ์
ให้สามารถตอบสนองต่อความต้องการที่หลากหลายของลูกค้าได้อย่างทั่วถึงและดียิ่งขึ้น
โดยมีการนำเสนอการให้บริการผ่านช่องทางต่างๆ
ของธนาคารทั้งส่วนที่เป็นเครือข่ายสาขาของธนาคาร ทีมงานทางการตลาด ทีมงานขาย
รวมไปถึงเครือข่ายพันธมิตรทางธุรกิจ

ช่องทางการให้บริการ

ธนาคารมีช่องทางการให้บริการด้านเงินฝาก 2 ลักษณะ ดังนี้

1. เครือข่ายสาขา

ณ สิ้นปี 2548 ธนาคารมีสาขาจำนวนทั้งสิ้น 66 สาขา แบ่งเป็น
สาขาในเขตกรุงเทพมหานครและปริมณฑล จำนวน 40 สาขา และสาขาในต่างจังหวัด จำนวน 26
สาขา โดยสาขาของธนาคารจะตั้งอยู่พื้นที่ที่เข้าถึงกลุ่มลูกค้าเป้าหมาย อาทิ ห้างสรรพสินค้า
ย่านชุมชน และอาคารสำนักงานต่างๆ
ปัจจุบันเครือข่ายสาขาเป็นช่องทางหลักในการให้บริการแก่ลูกค้า
ลูกค้าเงินฝากของธนาคารสามารถทำธุรกรรมการเงินผ่านเคาน์เตอร์สาขาธนาคารภายในสาขาเดียวกันและต่างสาขา

ปัจจุบันเครือข่ายสาขาเป็นช่องทางหลักในการให้บริการแก่ลูกค้า
ในการติดต่อทำธุรกรรมทางการเงินและนำเสนอผลิตภัณฑ์ที่เหมาะสมและตรงกับความต้องการของลูกค้าแต่ละราย

ลูกค้าเงินฝากของธนาคารสามารถทำธุรกรรมทางการเงินผ่านเคาน์เตอร์สาขาธนาคารได้อย่างสะดวก
และรวดเร็ว อาทิ การเปิดบัญชีเงินฝาก ฝากเงิน ถอนเงิน
โอนเงินระหว่างบัญชีทั้งภายในสาขาเดียวกันและต่างสาขา

2. ทีมการตลาดเงินฝาก (Direct Marketing)

ธนาคารได้จัดให้มีทีมการตลาดที่มีความรู้ทางด้านผลิตภัณฑ์เงินฝากและการบริการลูกค้า
เป็นผู้แนะนำบริการด้านเงินฝากหรือการลงทุนต่างๆ แก่ลูกค้ากลุ่มเป้าหมาย

3. ATM

ในปี 2548 ธนาคารได้เร่งติดตั้งเครื่องเอทีเอ็มเพิ่มมากขึ้น ทำให้ ณ สิ้นปี 2548
ธนาคารมีเครื่องเอทีเอ็ม ทั้งสิ้น 93 เครื่อง อย่างไรก็ดี ด้วยเครือข่ายของ ATM Pool
ทำให้ลูกค้าเงินฝากของธนาคารสามารถใช้บริการเบิกถอนเงินสด โอนเงิน สอบถามยอดเงินในบัญชี
ชำระค่าสาธารณูปโภค ได้ตลอด 24 ชั่วโมง ที่ตู้เอทีเอ็มของทุกธนาคารทั่วประเทศ

4. บริการทางการเงินผ่านระบบโทรศัพท์

ปัจจุบัน Thanachart SmartPhone สามารถให้บริการต่างๆ ได้ดังนี้

- สอบถามยอดเงินในบัญชีเงินฝาก สินเชื่อ และโอนเงินภายในบัญชีธนาคารธนชาต

- สอบถามอัตราดอกเบี้ย

- ขอรับ Statement ข้อมูลผลิตภัณฑ์และบริการโทรสาร

- เปลี่ยนรหัสส่วนตัว

- สามารถเสนอแนะหรือติชมบริการได้

5. บริการทางการเงินผ่านระบบอินเตอร์เน็ต

ปัจจุบัน Thanachart SmartWeb สามารถให้บริการต่างๆ ได้ดังนี้

- สามารถตรวจสอบยอดรวมบัญชีเงินฝาก บัญชีสินเชื่อ ที่มีอยู่กับบริษัทได้

- เรียกดูและสั่งพิมพ์รายการเดินบัญชี (Statement)

  - เรียกดูรายละเอียดตั๋วสัญญาใช้เงิน เช่น ยอดเงินหน้าตั๋ว อัตราดอกเบี้ย ระยะเวลาฝากเงิน
  วันที่ครบ

  กำหนด เป็นต้น

- เรียกดูรายละเอียดเงินกู้ในแต่ละสัญญา เช่น วงเงินกู้ อัตราดอกเบี้ย ค่างวด
ประวัติการชำระเงิน เป็นต้น

(2) บริการให้สินเชื่อ

การให้บริการสินเชื่อของธนาคาร แบ่งออกได้เป็น 5 ประเภท คือ

1. สินเชื่อบุคคล

ธนาคารมีความมุ่งมั่นพัฒนาผลิตภัณฑ์ใหม่ๆ
และให้บริการทางการเงินที่หลากหลายเพื่อตอบทุกความต้องการทางการเงินของลูกค้า

- บริการสินเชื่อเพื่อที่อยู่อาศัย เป็นสินเชื่อสำหรับลูกค้าที่มีวัตถุประสงค์เพื่อนำไปซื้อที่อยู่อาศัย
ภายใต้เครื่องหมายผลิตภัณฑ์ Smart Home ทั้งที่เป็นโครงการหมู่บ้าน ที่ดินเพื่อการปลูกสร้าง
หรือที่อยู่อาศัยทั่วไป รวมไปถึงการไถ่ถอนหนี้จากสถาบันการเงินเดิม

- บริการสินเชื่ออเนกประสงค์ เป็นสินเชื่อเพื่อการใช้จ่ายส่วนตัวของลูกค้า
โดยมีทั้งแบบที่ใช้หลักทรัพย์เป็นประกันและแบบไม่มีหลักประกัน

- บริการสินเชื่อสารพัดนึก
ให้วงเงินกู้เพิ่มแก่ลูกค้าเช่าซื้อรถยนต์ของธนาคารที่มีประวัติการผ่อนชำระดี

นโยบายและลักษณะการตลาด

เน้นการตลาดแบบเฉพาะเจาะจง มีทีมขายตรงลูกค้าผู้บริโภคที่เข้าถึงลูกค้าโดยเฉพาะ
ทำให้มีความรวดเร็วและคล่องตัวในการดำเนินงาน

กลยุทธ์การแข่งขัน

เน้นความสะดวกรวดเร็วในการให้บริการ
การส่งเสริมการตลาดตามสถานการณ์และสภาวะการแข่งขันของตลาด
โดยมีฝ่ายพัฒนาผลิตภัณฑ์สินเชื่อรายย่อยเป็นหน่วยงานที่รับผิดชอบการพัฒนาผลิตภัณฑ์ ด้านเงื่อนไข
รายละเอียด ตลอดจนอัตราดอกเบี้ย

กลุ่มลูกค้าเป้าหมาย

ลักษณะลูกค้าและกลุ่มลูกค้าเป้าหมาย สามารถแบ่งออกเป็น 2 กลุ่ม คือ

1) ลูกค้าที่ต้องการซื้อบ้าน ด้วยธนาคารเห็นว่าลูกค้ายังมีความต้องการอย่างต่อเนื่อง

2) ลูกค้าเช่าซื้อที่มีประวัติการผ่อนชำระดี
รวมถึงกลุ่มลูกค้าที่เป็นพนักงานในบริษัทที่มีผลการดำเนินงานที่ดี

ช่องทางการให้บริการ

ธนาคารจัดให้มีช่องทางการให้บริการสินเชื่อบุคคลดังนี้

1) ธนาคารมีเจ้าหน้าที่ทีมขายตรงลูกค้าผู้บริโภค
ดูแลในการจำหน่ายผลิตภัณฑ์ตามเป้าหมายที่กำหนดในแผนธุรกิจ

2) เครือข่ายสาขาเป็นอีกช่องทางหนึ่งในการประชาสัมพันธ์สินเชื่อบุคคล หรือผลิตภัณฑ์ใหม่ๆ แก่
ลูกค้า

2. สินเชื่อเพื่อผู้ประกอบการวิสาหกิจขนาดกลางและขนาดย่อม (SMEs)

บริการสินเชื่อเพื่อผู้ประกอบการวิสาหกิจขนาดกลางและขนาดย่อม (SMEs)
ที่มีความต้องการวงเงินกู้ ประเภทวงเงินกู้ระยะสั้น
เพื่อใช้เป็นเงินทุนหมุนเวียนและเสริมสภาพคล่องในกิจการ
และวงเงินกู้ระยะยาวเพื่อใช้ในการขยายธุรกิจ หรือลดต้นทุนทางการเงิน
รวมถึงเสนอบริการทางการเงินด้านอื่นๆ เช่น ค้ำประกัน/อาวัล
และวงเงินสินเชื่อเพื่อธุรกิจการค้าต่างประเทศ เป็นต้น

นโยบายและลักษณะการตลาด

- เสนอบริการแบบครบวงจร โดยมุ่งเน้นการตอบสนองความต้องการของลูกค้า

- กำหนดนโยบายการให้สินเชื่อ กลยุทธ์ และกลุ่มลูกค้าเป้าหมายในการให้สินเชื่อที่ชัดเจน

- ขยายธุรกิจและเสนอบริการทางการเงินอื่นๆ ให้กับลูกค้า และบุคคลที่เกี่ยวข้องกับลูกค้า

กลยุทธ์การแข่งขัน

- เลือกกลุ่มลูกค้าเป้าหมายที่ธนาคารมีฐานข้อมูล
และความได้เปรียบด้านความสัมพันธ์ในกลุ่มผู้ประกอบการประเภทต่างๆ

- ส่งเสริมความสัมพันธ์ที่ดีกับลูกค้า
โดยให้บริการให้คำปรึกษาวางแผนธุรกิจและการเงินให้กับลูกค้าควบคู่กันไปด้วย
เพื่อเป็นการรักษาฐานลูกค้าเดิม รวมถึงมุ่งหวังลูกค้าใหม่จากลูกค้าเดิมที่ได้รับบริการที่ดีจากธนาคาร

- อำนวยความสะดวกในบริการด้านต่างๆ ให้กับลูกค้า
ตั้งแต่ขั้นตอนการพิจารณาให้สินเชื่อและเมื่อเป็นลูกค้าของธนาคารแล้ว

- พัฒนาผลิตภัณฑ์สินเชื่อที่รวมบริการทางการเงินอื่นๆ ให้ลูกค้าได้รับวงเงินและผลิตภัณฑ์ต่างๆ
ตรงกับความต้องการและโครงสร้างทางการเงินที่เหมาะสมกับการดำเนินธุรกิจ

กลุ่มลูกค้าเป้าหมาย

- ผู้ประกอบการตัวแทนจำหน่ายรถยนต์ใหม่

- ผู้ประกอบการกิจการจำหน่ายรถยนต์ใช้แล้ว

- ผู้ประกอบการขนส่งและให้เช่ารถ

- กลุ่มผู้ประกอบกิจการที่มีศักยภาพและโอกาสในการเติบโตทางธุรกิจ

ช่องทางการให้บริการ

- ให้สินเชื่อ SMEs ในเขตกรุงเทพมหานครและปริมณฑล
ผ่านช่องทางฝ่ายการตลาดลูกค้าธุรกิจสินเชื่อขนาดกลางและขนาดย่อม (SMEs)

- การให้สินเชื่อ SMEs ในเขตสาขาต่างจังหวัด
ผ่านช่องทางการตลาดสาขาที่กระจายอยู่ทั่วภูมิภาคของประเทศ

3. สินเชื่อธุรกิจ

สามารถแบ่งประเภทสินเชื่อที่ให้บริการได้ดังนี้

- วงเงินสินเชื่อระยะยาว (Term Loan Facility)
สำหรับลูกค้าที่มีความต้องการวงเงินในระยะปานกลางและระยะยาวที่มีวัตถุประสงค์การกู้อย่างชัดเจน
มีระยะเวลาวงเงินตั้งแต่ 1 ปีขึ้นไป

- วงเงินกู้ยืมระยะสั้น (Working Capital Facility)
สำหรับลูกค้าที่มีความต้องการใช้วงเงินระยะสั้นไม่เกิน 1 ปี
เพื่อใช้เป็นเงินทุนหมุนเวียนและเสริมสภาพคล่องสามารถเบิกกู้ได้ตามความต้องการ
โดยธนาคารจะมีการทบทวนวงเงินและเครดิตของลูกค้าทุกปี

- การอาวัล/ค้ำประกัน (Aval / Guarantees Facility)
ธนาคารให้บริการออกหนังสือค้ำประกันและอาวัลตั๋วเงิน
สำหรับลูกค้าที่ต้องนำไปใช้สำหรับการค้ำประกันกับคู่ค้า เช่น การยื่นประมูลงานต่างๆ
การค้ำประกันผลงานต่างๆ เป็นต้น นอกจากบริการหลักข้างต้นแล้ว
ธนาคารยังให้บริการในการเป็นที่ปรึกษาทางการเงินอย่างครบวงจร เช่น
การให้คำปรึกษาทางด้านการจัดโครงสร้างทางการเงิน การปรับโครงสร้างหนี้ เป็นต้น

นโยบายและลักษณะการตลาด

ธนาคารบริการสินเชื่อธุรกิจแก่ลูกค้าขนาดกลาง – ใหญ่ในกลุ่มเป้าหมาย กำหนดเงื่อนไข
อัตราดอกเบี้ย และระยะเวลาการผ่อนชำระให้สอดคล้องกับความต้องการของลูกค้า
โดยพิจารณาจากความสามารถในการดำเนินงาน
ความเชี่ยวชาญในธุรกิจและความสามารถในการชำระหนี้เป็นหลัก

กลยุทธ์การแข่งขัน

เน้นการให้บริการแบบครบวงจร โดยนำเสนอบริการที่ครอบคลุมความต้องการของลูกค้า
รวมทั้งส่งเสริมการขายผลิตภัณฑ์ทางการเงินของกลุ่มธนชาต
เพื่อตอบสนองความต้องการของลูกค้าในทุกความต้องการ

นอกจากนี้ ธนาคารยังได้พัฒนากระบวนการทำงานภายใน (Re-engineering)
ให้มีความกระชับและคล่องตัวมากขึ้น
รวมถึงพัฒนาบุคลากรให้มีความรู้ความสามารถในการให้บริการและสร้างความสัมพันธ์อย่างใกล้ชิดกับลูกค้า

ลักษณะลูกค้าและกลุ่มลูกค้าเป้าหมาย

ธนาคารเน้นการให้บริการแก่ลูกค้าขนาดกลางและขนาดใหญ่ที่มีผลการดำเนินงานดี
โดยเฉพาะลูกค้าที่อยู่ในอุตสาหกรรมเป้าหมายทั้งในกรุงเทพมหานครและต่างจังหวัด
รวมทั้งเน้นการขยายฐานลูกค้าไปสู่คู่ค้าของกลุ่มลูกค้าเป้าหมายอีกด้วย

การจำหน่ายและช่องทางการจำหน่าย

ธนาคารได้จัดให้ฝ่ายการตลาดสินเชื่อธุรกิจ ทำหน้าที่ติดต่อเสนอบริการแก่ลูกค้า
รวมถึงการให้คำปรึกษาแก่ผู้ประกอบการทั้งในเรื่องโครงสร้างทางการเงินและการจัดหาแหล่งเงินทุน
การให้คำปรึกษาด้านการเงินอื่นๆ นอกจากนี้
ธนาคารยังมีช่องทางการแนะนำบริการผ่านเครือข่ายสาขา และพนักงานกลุ่มธนชาตอีกด้วย

4. สินเชื่อเช่าซื้อรถยนต์

ธนาคารให้บริการสินเชื่อประเภทเช่าซื้อแก่บุคคลธรรมดาและนิติบุคคล โดยบริการที่ธนาคารมุ่งเน้น
คือ สินเชื่อเช่าซื้อรถยนต์ ซึ่งปัจจุบันธนาคารเป็นผู้นำตลาดด้านสินเชื่อเช่าซื้อรถยนต์ใหม่
และได้ขยายส่วนแบ่งตลาดสินเชื่อเช่าซื้อรถยนต์มือสองเพิ่มขึ้น

นโยบายและลักษณะการตลาด

นอกจากการให้บริการสินเชื่อ ณ สำนักงานใหญ่ในกรุงเทพมหานครแล้ว
ธนาคารยังขยายฐานการให้บริการด้านสินเชื่อไปยังส่วนภูมิภาค
โดยพิจารณาจังหวัดที่มีศักยภาพทางด้านธุรกิจเพื่อให้บริการแก่ลูกค้าในต่างจังหวัด
โดยให้สาขาที่กระจายอยูทั่วทุกภูมิภาค เป็นศูนย์กลางการทำธุรกิจครอบคลุมทั่วทั้งประเทศ
โดยธนาคารได้ทำการรับโอนธุรกรรมด้านสินเชื่อเช่าซื้อรถยนต์จากเงินทุนธนชาติ
เพื่อดำเนินการให้สินเชื่อเช่าซื้อรถยนต์ในเขตกรุงเทพมหานคร และในส่วนภูมิภาคแล้วในปี 2548

กลยุทธ์การแข่งขัน

ธนาคารดำเนินกลยุทธ์การแข่งขันในธุรกิจเช่าซื้อรถยนต์ ดังนี้

1) ด้านราคา

ธนาคารมีนโยบายการกำหนดราคาให้สามารถแข่งขันได้ในตลาด และให้ผลตอบแทนสูงสุด
รวมทั้งมีความยืดหยุ่นสามารถปรับเปลี่ยนเงื่อนไขการให้เช่าซื้อได้ตลอดเวลา
โดยพิจารณาจากหลายปัจจัยที่คาดว่าจะส่งผลกระทบต่อการตัดสินใจของผู้บริโภค

2) ด้านบริการ

กระบวนในการพิจารณาอนุมัติสินเชื่อเป็นไปด้วยความรวดเร็ว นับตั้งแต่การออกพบลูกค้า
การตรวจสอบเครดิต การแจ้งผลการพิจารณาให้ลูกค้าทราบผลการพิจารณาทราบอย่างรวดเร็ว
นอกจากนี้
ธนาคารยังให้ความสำคัญกับการให้บริการหลังการขายที่ดีเพื่อสร้างความสัมพันธ์ที่ดีกับลูกค้า

3) ด้านการส่งเสริมการขาย

ธนาคารจัดกิจกรรมส่งเสริมการขายร่วมกับตัวแทนจำหน่ายรถยนต์ทั้งในเชิงรุกและเชิงรับ ทั้งนี้
เพื่อเป็นการรักษาส่วนแบ่งทางการตลาดเดิมไว้ อย่างไรก็ตาม
ธนาคารยังหาช่องทางในการขยายส่วนแบ่งทางการตลาด
โดยการจัดแคมเปญร่วมกับตัวแทนจำหน่ายเพื่อจัดแสดงรถยนต์

4) ด้านการบริหารความสัมพันธ์กับลูกค้า

ธนาคารได้ริเริ่มโครงการต่างๆ เพื่อเพิ่มการให้บริการกับลูกค้าเดิมของธนาคาร เช่น
โครงการเช่าซื้อรถคันที่ 2 สำหรับลูกค้าปัจจุบันที่มีประวัติการผ่อนชำระดี ด้านศูนย์ Call Center
ธนาคารได้ปรับปรุงหน่วยงานเพื่อรองรับปริมาณฐานลูกค้าที่ใช้บริการเพิ่มขึ้น ทั้งนี้
เพื่อให้บริการข้อมูลด้านผลิตภัณฑ์ของธนาคารที่ครบถ้วน รวมทั้งรับฟังข้อติชม
และหาทางแก้ไขปัญหาต่างๆ ให้กับลูกค้า อย่างไรก็ตาม
ธนาคารยังคำนึงถึงความพึงพอใจสูงสุดของลูกค้าเป็นหลัก
จึงจัดทำแผนสำรวจความพึงพอใจของลูกค้า และตัวแทนจำหน่ายรถยนต์อย่างน้อยปีละ 1 ครั้ง
เพื่อประเมินผลการบริการจากลูกค้าในทุกๆ ด้าน

5) ด้านการตลาด

เพื่อเป็นการเพิ่มส่วนแบ่งการตลาดด้านเช่าซื้อรถยนต์ ธนาคารใช้กลยุทธ์การเจาะตลาด (Market
Penetration Strategy)
โดยการเชิญชวนลูกค้าเดิมที่ใช้บริการกับธนาคารให้มาใช้บริการซ้ำในการทำเช่าซื้อรถยนต์คันต่อไป
และขยายกลุ่มเป้าหมายไปยังลูกค้าที่ใช้บริการเช่าซื้อกับบริษัทอื่น หรือลูกค้าที่ไม่เคยใช้บริการเช่าซื้อ
(ลูกค้าที่ซื้อเงินสด หรือนิติบุคคล) ให้มาทำเช่าซื้อกับธนาคาร

กลุ่มลูกค้าเป้าหมาย

กลุ่มลูกค้าเป้าหมายสำหรับสินเชื่อเช่าซื้อรถยนต์ทั้งรถยนต์ใหม่และรถยนต์มือสองของธนาคาร (Hire
Purchase) ได้แก่

1. กลุ่มลูกค้ารายย่อยทั้งในกรุงเทพมหานครและภูมิภาค

2. บริษัทผู้ประกอบการรถเช่า

3. องค์กรนิติบุคคล และหน่วยงานราชการต่างๆ

ช่องทางการให้บริการ

ด้านการจำหน่ายและช่องทางการจำหน่ายในธุรกิจเช่าซื้อ ธนาคารใช้ช่องทางการตลาดดังนี้

1. ทีมการตลาดทั้งในกรุงเทพมหานครและภูมิภาค มุ่งเน้นให้บุคลากรทั้งในกรุงเทพมหานครและ
ภูมิภาค สร้างความสัมพันธ์ที่ดีกับกลุ่มตัวแทนจำหน่ายรถยนต์ รวมถึงบริษัทต่างๆ
ที่เป็นกลุ่มลูกค้าเป้าหมาย เพื่อเข้าถึงลูกค้าโดยตรง

2. จัดเช่าซื้อรถยนต์ผ่านทีมงาน TFA (Thanachart Financial Agent)
ที่จะทำหน้าที่เป็นตัวแทนขายผลิตภัณฑ์ของกลุ่มธนชาต
รวมถึงเพิ่มช่องทางผ่านฐานลูกค้าของกลุ่มธนชาต (Cross Selling) โดยเน้นกลุ่ม
ลูกค้าที่มีศักยภาพ

3. พัฒนาการขายช่องทางใหม่
โดยร่วมกับตัวแทนจำหน่ายในลักษณะแคมเปญพิเศษแก่กลุ่มลูกค้าเฉพาะ

5. สินเชื่อเพื่อการค้าต่างประเทศ

นโยบายและลักษณะการตลาด

เป็นการให้บริการครบวงจรในด้านการค้าต่างประเทศ เช่น
การเปิดเลตเตอร์ออฟเครดิตเพื่อการสั่ง สินค้าเข้า การทำทีอาร์ บริการด้านแพคกิ้งเครดิต
รับซื้อและซื้อลดตั๋วค่าสินค้าออก และสแตนด์บายเลตเตอร์ออฟเครดิต (Standby L/C)

กลยุทธ์การแข่งขัน

การบริการที่ถูกต้องแม่นยำ สะดวกรวดเร็ว อัตราดอกเบี้ย และค่าธรรมเนียม
ถือเป็นตัวแปรตัวหลักในการส่งเสริมให้ลูกค้ามาใช้บริการด้านธุรกรรมการค้าต่างประเทศ
โดยธนาคารคำนึงถึงรายได้จากการทำธุรกรรมของลูกค้าในภาพรวมและการสร้างฐานลูกค้าเป็นประเด็นหลัก

กลุ่มลูกค้าเป้าหมาย

ลูกค้ารายใหญ่ ขนาดกลาง และรายย่อย โดยกลุ่มลูกค้าธุรกิจขนาดใหญ่
ธนาคารมีเป้าหมายเป็นการสร้างฐานลูกค้าในอนาคต
และการสร้างเครือข่ายไปยังต่างประเทศทั่วโลก สำหรับกลุ่มลูกค้าธุรกิจขนาดกลางและรายย่อย
จะเป็นฐานในการสร้างรายได้

ช่องทางการให้บริการ

1. เจ้าหน้าที่ฝ่ายการค้าต่างประเทศ และเจ้าหน้าที่ฝ่ายการตลาดสินเชื่อธุรกิจ และ SMEs

2. เครือข่ายสาขา

4.  (3) บริการอื่นๆ

    เป็นการให้บริการจัดการทางการเงินสำหรับบุคคลและธุรกิจ
    ซึ่งเกี่ยวเนื่องกับการอำนวยความสะดวกในด้านการจ่ายชำระค่าสินค้าและบริการ การโอนเงิน
    และรายการที่เกี่ยวเนื่องกับธุรกรรมการค้าระหว่างประเทศ รวมถึงบริการอื่น แบ่งออกเป็น 3
    ส่วนหลักคือ

    1. ผลิตภัณฑ์บริการอิเล็กทรอนิกส์

    2. บริการธุรกิจปริวรรตเงินต่างประเทศ

    3. บริการอื่นๆ

ผลิตภัณฑ์บริการอิเล็กทรอนิกส์

ธนาคารให้บริการผลิตภัณฑ์อิเล็กทรอนิกส์ ที่สามารถรองรับการทำธุรกรรม
ทางการเงินของลูกค้าธนาคาร ซึ่งประกอบไปด้วย

ATS (บริการโอนเงินอัตโนมัติ)

เป็นบริการโอนเงินอัตโนมัติ
ให้กับผู้รับเงินจำนวนมากรายที่มีบัญชีออมทรัพย์หรือกระแสรายวันกับธนาคารธนชาตทั่วประเทศ
ด้วยการส่งคำสั่งเพียงครั้งเดียว (ในรูปแบบ One to Many) อาทิ เพื่อชำระค่าสินค้าและบริการ
รวมถึงจ่ายเงินเดือน โบนัส เงินปันผล ฯลฯ ทั้งนี้ลูกค้ายังสามารถใช้บริการ ATS ผ่านช่องทาง
Counter และ Internet ได้เช่นกัน

SMART (บริการโอนเงินอัตโนมัติ ระหว่างธนาคาร)

บริการโอนเงินอัตโนมัติ ให้กับผู้รับเงินรายย่อยจำนวนมากรายที่มีบัญชีออมทรัพย์หรือกระแสรายวัน
สามารถโอนไปได้ทุกธนาคาร ด้วยการส่งคำสั่งเพียงครั้งเดียว (ในรูปแบบ One to Many) อาทิ
เพื่อชำระสินค้าและบริการ รวมถึงการจ่ายเงินเดือน โบนัส เงินปันผล ฯลฯ ทั้งนี้ ลูกค้ายังสามารถ
ใช้บริการ SMART ผ่านช่องทาง Counter และ Internet ได้เช่นกัน

Fund Transfer ( บริการโอนเงินประเภทต่างๆ)

บริการโอนเงินประเภทต่างๆ ระหว่างธนาคารธนชาต และระหว่างธนาคารพาณิชย์ทั่วไป อาทิ
การโอนเงินปกติ การโอนเงินบุคคลที่ 3 การโอนเงินแบบไม่เปิดบัญชี และ การโอนเงินแบบ ORFT

Bill Payment (บริการรับชำระเงินค่าสินค้า)

เป็นบริการรับชำระเงินค่าสินค้าหรือบริการแก่บริษัทที่มีการจำหน่ายสินค้าเงินผ่อนหรือบริการต่างๆ
ที่มีการรับชำระเงินเป็นรายงวด (ในรูปแบบ Many to One)
โดยผู้ชำระเงินสามารถชำระเงินได้ที่เคาน์เตอร์ของธนาคารธนชาตทุกสาขาทั่วประเทศ หรือ
ช่องทางอิเล็กทรอนิกส์ของธนาคาร

BAHTNET (บริการโอนเงินรายใหญ่ระหว่างธนาคาร)

ธนาคารให้บริการลูกค้าที่มีความต้องการโอนเงินของตนเองจากธนาคารธนชาต
ไปยังธนาคาร/สถาบันการเงินอื่น หรือรับโอนเงินของลูกค้าจากธนาคาร / สถาบันการเงินอื่น
เพื่อเข้าบัญชีที่ธนาคารธนชาต ซึ่งจะมีผลการโอนเงินภายในวันนั้น

นโยบายและลักษณะการตลาด

หาแนวทางจูงใจให้ลูกค้าเข้ามาใช้บริการ และพยายามพัฒนารูปแบบและการให้บริการให้เป็น One
Stop Service ซึ่งสามารถตอบสนองความต้องการของลูกค้าที่ต้องการความสะดวก รวดเร็ว
ค่าธรรมเนียมที่ถูก รวมถึงวงเงินให้บริการสูง และความปลอดภัยจากการใช้บริการ

กลยุทธ์การแข่งขัน

กลยุทธ์การแข่งขัน ในกลุ่มนี้ใช้กลยุทธ์ในรูปแบบที่คล้ายคลึงกันในการแข่งขัน ดังนี้

1. ค่าธรรมเนียมถูกกว่าธนาคารคู่แข่ง

2. สะดวกรวดเร็วโดยมีขั้นตอนในการให้บริการไม่ซับซ้อน

3. ให้วงเงินในการโอนมากกว่าธนาคารอื่นและสามารถรับเงินได้ภายในวันเดียวกับวันที่สั่งโอน

4. ความปลอดภัยในการโอนเงิน เนื่องจากไม่ต้องเบิกเงินสดจำนวนมาก
หรือเดินทางไปโอนยังธนาคารต่างๆ ด้วยตนเอง

กลุ่มลูกค้าเป้าหมาย

บุคคลธรรมดาและนิติบุคคลทั่วไป ทั้งภาครัฐบาล และเอกชน ที่ต้องการความสะดวก
รวดเร็วในการทำ ธุรกรรมที่มีการจ่ายเงิน
หรือโอนเงินจากบัญชีของธนาคารธนชาตไปยังต่างธนาคารพาณิชย์อื่น
หรือระหว่างบัญชีของธนาคารธนชาตด้วยกัน และต้องการความรวดเร็ว ปลอดภัยในการโอนเงิน

ช่องทางการให้บริการ

ธนาคารได้เตรียมความพร้อมในการนำเสนอบริการผลิตภัณฑ์บริการอิเล็กทรอนิกส์
โดยลูกค้าธนาคารทั้งบุคคลธรรมดาและนิติบุคคล
สามารถเข้าใช้บริการดังกล่าวได้หลังจากเปิดบัญชีเงินฝากกับธนาคารแล้ว
โดยทางธนาคารจะให้บริการผ่านช่องทางดังต่อไปนี้

1. เจ้าหน้าที่การตลาดสาขา

2. เครือข่ายสาขาของธนาคาร

3. เครื่องบริการอัตโนมัติ (ATM)

4. Internet

บริการธุรกิจปริวรรตเงินต่างประเทศ

เป็นธุรกิจที่เกี่ยวกับเงินตราต่างประเทศ บริการแลกเปลี่ยนเงินตราต่างประเทศ (Exchange)
รวมถึงการรับโอนเงินตราต่างประเทศขาเข้าเพื่อชำระค่าสินค้าหรือโอนเข้าบัญชีบุคคลธรรมดา
บริการโอนออกเงินตราต่างประเทศเพื่อชำระค่าสินค้า
รวมทั้งการเปิดบัญชีเงินฝากที่เป็นเงินตราต่างประเทศ (FCD) เป็นต้น

นโยบายและลักษณะการตลาด

จากแนวโน้มของนักท่องเที่ยว
รวมถึงนักธุรกิจที่เดินทางเข้ามาซื้อสินค้าจากตลาดค้าส่งในประเทศไทย
เพื่อนำกลับไปขายในประเทศของตนที่เพิ่มขึ้น
ทำให้ความต้องการในการแลกเปลี่ยนเงินระหว่างสกุลต่างๆ และเงินบาทเพิ่มขึ้นตาม

กลยุทธ์การแข่งขัน

นอกจากการให้บริการที่เป็นกันเอง รวดเร็ว และถูกต้องแล้ว
ธนาคารยังเสนออัตราแลกเปลี่ยนที่ดีกว่าเพื่อเป็นการขยายฐานลูกค้า เพื่อการสร้างลูกค้าใหม่
และรักษาลูกค้าปัจจุบัน
โดยธนาคารได้เลือกพื้นที่ยุทธศาสตร์และดำเนินการเพื่อให้ได้ครองส่วนแบ่งตลาดมากที่สุดในพื้นที่ยุทธศาสตร์ที่กำหนด

กลุ่มลูกค้าเป้าหมาย

กลุ่มเป้าหมายมีทั้งรายบุคคล คือนักท่องเที่ยวที่เดินทางเข้ามาพักผ่อน นักธุรกิจที่เดินทางมาทำธุรกิจ
ชาวต่างชาติที่ทำงานในประเทศไทย และองค์กรในภาคธุรกิจอื่นๆ เช่น โรงแรม
และท่องเที่ยวที่มีธุรกิจเกี่ยวข้องกับเงินตราต่างประเทศ

ช่องทางการให้บริการ

ธนาคารมีนโยบายในการขยายหน่วยการให้บริการทำให้จุดให้บริการลูกค้ามีความสะดวกและเข้าถึงได้ง่ายทั้งในสาขาของธนาคารที่ตั้งอยู่ในทำเลที่มีความต้องการในการแลกเปลี่ยนเงินตราต่างประเทศ
และสำนักงานแลกเปลี่ยนเงินต่างประเทศนอกสาขาในทำเลที่ตั้งที่เป็นสถานที่ท่องเที่ยว
อีกทั้งยังให้บริการรับแลกเปลี่ยนถึงที่สำหรับองค์กรที่มีความประสงค์ในการใช้บริการของธนาคาร

บริการอื่นๆ

เป็นบริการแนะนำธุรกิจทางการเงินของบริษัทในกลุ่มธนชาต

- บริการแนะนำการประกันภัย ประกันชีวิต

- บริการแนะนำการเปิดบัญชีซื้อขายหลักทรัพย์

- บริการแนะนำการลงทุนในหน่วยลงทุนของกองทุนต่างๆ

3.4 ธุรกิจหลักทรัพย์

แบ่งการดำเนินงานออกเป็น 2 ประเภทธุรกิจ ได้แก่ ธุรกิจหลักทรัพย์ และธุรกิจจัดการลงทุน

3.4.1 ธุรกิจหลักทรัพย์

 3.4.1.1 ลักษณะผลิตภัณฑ์และบริการ

ดำเนินการโดยบริษัทหลักทรัพย์ ธนชาต จำกัด (มหาชน)
ซึ่งได้รับอนุญาตจากกระทรวงการคลังให้ประกอบธุรกิจหลักทรัพย์ 3 ประเภท ได้แก่
การเป็นนายหน้าซื้อขายหลักทรัพย์ การค้าหลักทรัพย์ และการจัดจำหน่าย
หลักทรัพย์ตามใบอนุญาตเลขที่ 014/2540 โดยเป็นสมาชิกตลาดหลักทรัพย์ฯหมายเลข 16
นอกจากนี้บริษัทยังดำเนินธุรกิจอื่นๆ ที่เกี่ยวข้องและสนับสนุนธุรกิจหลักทรัพย์ อันได้แก่
ธุรกิจวาณิชธนกิจ
โดยบริษัทได้รับความเห็นชอบจากสำนักงานคณะกรรมการกำกับหลักทรัพย์และตลาดหลักทรัพย์
(ก.ล.ต.) ในการประกอบธุรกิจที่ปรึกษาทางการเงิน
รวมทั้งยังมีการให้บริการนายทะเบียนหลักทรัพย์
ดังนั้นจึงสามารถแบ่งประเภทของธุรกิจที่บริษัทดำเนินการอยู่ในปัจจุบันได้เป็น 5 ประเภท ได้แก่
ธุรกิจนายหน้าซื้อขายหลักทรัพย์ ธุรกิจที่ปรึกษาทางการเงินและจัดจำหน่าย หลักทรัพย์
ธุรกิจค้าหลักทรัพย์ ธุรกิจสัญญาซื้อขายล่วงหน้า และธุรกิจอื่น ๆ

ณ วันที่ 31 ธันวาคม 2548 บริษัทมีสำนักงานใหญ่ตั้งอยู่ที่ 444 อาคารเอ็มบีเค ทาวเวอร์ ถนน
พญาไท แขวงวังใหม่ เขตปทุมวัน กรุงเทพมหานคร 10330 มีสำนักงานสาขาทั้งสิ้น 28 แห่ง
และสาขาออนไลน์ 1 แห่งประกอบด้วย สาขาท่าพระ ภูเก็ต หาดใหญ่ เชียงใหม่ สุราษฎร์ธานี
สระบุรี ราชบุรี เพลินจิต เยาวราช แจ้งวัฒนะ พระราม 4 พระราม 2 บางนา ปิ่นเกล้า พาหุรัด
เชียงใหม่–โชตนา ชลบุรี นครสวรรค์ วงศ์สว่าง ประชาชื่น พัทยาเหนือ รัตนาธิเบศร์
(สาขาออนไลน์) โคราช อาร์ซีเอ ทองหล่อ ขอนแก่น ถนนจันทร์ นครปฐม และเซ็นจูรี่
และมีจำนวนพนักงานทั้งสิ้น 528 คน

3.4.1.2 การประกอบธุรกิจแต่ละสายผลิตภัณฑ์

ธุรกิจของบริษัทฯ สามารถแบ่งออกได้เป็น 5 ประเภท ได้แก่ ธุรกิจนายหน้าซื้อขายหลักทรัพย์
ธุรกิจที่ปรึกษาทางการเงินและจัดจำหน่ายหลักทรัพย์ ธุรกิจค้าหลักทรัพย์ ธุรกิจสัญญาซื้อขายล่วงหน้า
และธุรกิจอื่น ๆ

ธุรกิจนายหน้าซื้อขายหลักทรัพย์

บริษัทหลักทรัพย์ ธนชาต จำกัด (มหาชน) เป็นสมาชิกตลาดหลักทรัพย์แห่งประเทศไทย หมายเลข
16 โดยให้บริการเป็นนายหน้าซื้อขายหลักทรัพย์ และให้บริการข้อมูลวิเคราะห์หลักทรัพย์แก่ลูกค้า
เพื่อใช้ประกอบการตัดสินใจในการลงทุน

บริการนายหน้าซื้อขายหลักทรัพย์ของบริษัท แบ่งออกเป็น 3 ประเภท ดังนี้

1) บัญชีเงินสด (Cash)
เป็นบัญชีซื้อขายหลักทรัพย์เงินสดที่กำหนดวงเงินให้ลูกค้าซื้อขายหลักทรัพย์ได้
โดยลูกค้าต้องนำหลักทรัพย์มาวางเป็นประกันตามข้อกำหนดของตลาดหลักทรัพย์ฯ

2) บัญชีเงินสดแบบ Cash Balance
เป็นบัญชีซื้อขายหลักทรัพย์เงินสดที่ลูกค้าจะต้องนำเงินสดมาวางเป็นประกันก่อนการส่งคำสั่งซื้อหลักทรัพย์
และต้องมีหลักทรัพย์ฝากอยู่ในบัญชีขายหลักทรัพย์ก่อน การส่งคำสั่งขาย
ซึ่งอำนาจซื้อของลูกค้าจะเพิ่มลดตามมูลค่าเงินสดที่ลูกค้านำฝากเข้าบัญชี

3) บัญชีให้กู้ยืมเพื่อซื้อขายหลักทรัพย์ (Credit Balance)
เป็นบัญชีที่ให้กู้ยืมเงินเพื่อซื้อขายหลักทรัพย์ การพิจารณาวงเงินจะมีความเข้มงวดมากกว่าบัญชีเงินสด
และลูกค้าจะต้องทำคำสั่งซื้อขายผ่าน เจ้าหน้าที่การตลาดเท่านั้น
โดยลูกค้าจะต้องนำเงินสดมาวางเป็นหลักประกันการชำระหนี้กับบริษัทก่อนการซื้อขายหลักทรัพย์ครั้งแรก
บริษัทจะมีการประเมินมูลค่าหลักทรัพย์ที่เป็นหลักประกันทุกวัน
และผลการประเมินดังกล่าวจะทำให้อำนาจซื้อของลูกค้าเพิ่มลดโดยอัตโนมัติตามมูลค่าตลาดของหลักทรัพย์ในบัญชีลูกค้า

ทั้งนี้บริษัทตระหนักถึงคุณภาพของบทวิเคราะห์จะเป็นหนึ่งในปัจจัยที่มีผลต่อการลงทุนของ
นักลงทุนสถาบัน และนักลงทุนต่างประเทศ ดังนั้นในเดือนสิงหาคม 2548
บริษัทได้ร่วมเป็นพันธมิตรกับบีเอ็นพี พารีบาส์
ในการร่วมกันทำงานด้านบทวิเคราะห์และธุรกิจหลักทรัพย์
ส่งผลให้งานด้านบทวิเคราะห์ของบริษัทมีความเป็นมาตรฐานสากลยิ่งขึ้น
เป็นประโยชน์สำหรับลูกค้าทุกประเภทของบริษัท โดย ณ วันที่ 31 ธันวาคม 2548
บริษัทมีบุคลากรในฝ่ายวิเคราะห์หลักทรัพย์ ทั้งเจ้าหน้าที่วิเคราะห์และหน่วยงานสนับสนุนจำนวน 16
คน และให้บริการรายงานการวิเคราะห์ 7
รูปแบบทั้งภาษาไทยและภาษาอังกฤษส่งให้แก่นักลงทุนในประเทศ คือ Daily Issues (Morning
Line และ Technical Daily), Weekly Issues (Fate and Fortune), Monthly
Issues (Siam Signal), Economics, Strategy (Siam Senses และ Ticker Talk),
Sector Reports และ Company Research ซึ่งครอบคลุมจำนวนหลักทรัพย์กว่า 86 หลักทรัพย์
หรือประมาณร้อยละ 76 ของมูลค่าตลาดหลักทรัพย์ฯ ส่วนบีเอ็นพี พารีบาส์
จะเป็นผู้เผยแพร่รายงานการวิเคราะห์ 4 รูปแบบ คือ Economics, Strategy, Sector
Reports และ Company Research ให้แก่ลูกค้าสถาบันต่างประเทศในทวีปเอเชีย ยุโรป
และอเมริกาแต่เพียงผู้เดียว
นอกจากนี้แล้วประโยชน์ของการร่วมมือกันในครั้งนี้ได้ส่งผลให้สัดส่วนนักลงทุนต่างประเทศของบริษัทได้เพิ่มสูงขึ้นจากร้อยละ
4 ในปี 2547 เป็นร้อยละ 6 ในปี 2548
ในส่วนของนักลงทุนรายย่อยบริษัทได้จัดตั้งหน่วยงานกลยุทธ์การลงทุน
เพื่อให้บริการบทวิเคราะห์ตลาดหุ้นประจำวัน เช่น Morning Line และ Technical Daily
บทวิเคราะห์ประจำสัปดาห์ เช่น Fate and Fortune และ บทวิเคราะห์หุ้นเด่น เช่น Tiding
Talk ผ่านทาง E-mail และไปรษณีย์ อีกทั้งมีการแนะนำหุ้นที่น่าสนใจ
และประเด็นข่าวเด่นประจำวันอย่างย่อ
ผ่านทางโทรศัพท์เคลื่อนที่เพื่อให้นักลงทุนได้รับข้อมูลข่าวสารอย่างรวดเร็ว และทัน เหตุการณ์

ธุรกิจที่ปรึกษาทางการเงินและการจัดจำหน่ายหลักทรัพย์

บริษัทเริ่มประกอบธุรกิจให้บริการเป็นที่ปรึกษาทางการเงินและการจัดจำหน่ายหลักทรัพย์และรับประกันการจำหน่ายหลักทรัพย์ตั้งแต่เป็นบริษัทเงินทุนหลักทรัพย์
ธนชาติ จำกัด ตลอดระยะเวลาที่ผ่านมาบริษัทมีการนำเสนอบริการที่ปรึกษาทางการเงินในด้านต่างๆ
และการจัดจำหน่ายหลักทรัพย์ แก่บริษัทชั้นนำหลายแห่ง เช่น บริษัทในกลุ่มชินวัตร (บมจ. ชิน
คอร์ปอเรชั่น บมจ. แอดวานซ์ อินโฟร์ เซอร์วิส บมจ. ชิน แซทเทลไลน์) บมจ. ทางด่วนกรุงเทพ
บมจ. ธนาคารทหารไทย บมจ. บางจากปิโตรเลียม และ บมจ. ปตท. สำรวจและผลิตปิโตรเลียม
เป็นต้น

ในการดำเนินธุรกิจการเป็นที่ปรึกษาทางการเงินนั้น
ปัจจุบันบริษัทมุ่งเน้นการเป็นที่ปรึกษาทางการเงินในการออกและเสนอขายหลักทรัพย์ของบริษัทมหาชนที่ต้องการระดมทุน
อย่างไรก็ตามบริษัทยังให้ความสำคัญกับการให้บริการแก่ลูกค้าในด้านอื่นๆ
เพื่อเพิ่มรายได้ในส่วนของค่าธรรมเนียม ทั้งการเป็นที่ปรึกษาให้แก่ บริษัทต่างๆ
ในการปรับโครงสร้างกิจการ โครงสร้างหนี้ โครงสร้างทางการเงิน
และการศึกษาความเป็นไปได้ของโครงการหรือบริษัท การควบรวมกิจการ
รวมทั้งการเป็นที่ปรึกษาอิสระในการให้ความเห็นต่อรายการต่างๆ เป็นต้น

ณ วันที่ 31 ธันวาคม 2548 บริษัทมีทีมงานฝ่ายวาณิชธนกิจจำนวน 21 คน
โดยเป็นผู้ที่ได้รับความเห็นชอบจากสำนักงานคณะกรรมการกำกับหลักทรัพย์และตลาดหลักทรัพย์
(ก.ล.ต.) ให้เป็นผู้ควบคุมการปฏิบัติงานจำนวน 15 คน

ธุรกิจค้าหลักทรัพย์

การประกอบธุรกิจค้าหลักทรัพย์ของบริษัทเป็นการดำเนินธุรกิจเฉพาะด้านตราสารหนี้
ซึ่งมีนโยบายที่จะมุ่งเน้นการทำรายการเฉพาะในลักษณะ Matching Order เท่านั้น
โดยบริษัทจะมีการสำรวจความต้องการของผู้ซื้อ และผู้ขายก่อนทำรายการ
ทำให้บริษัทไม่มีการถือครอง เพื่อป้องกันความเสี่ยงจากการเปลี่ยนแปลงของราคาที่อาจจะเกิดขึ้นได้
ทั้งนี้บริษัทเป็นสมาชิกของสมาคมตลาดตราสารหนี้ไทย (Thai Bond Market Association หรือ
Thaibma) ในการให้บริการเป็นตัวแทนซื้อขายตราสารหนี้ในตลาดรองที่เป็นการซื้อขายแบบ
over-the-counter (OTC) รวมทั้งเข้าร่วมประมูลพันธบัตรรัฐบาล พันธบัตรรัฐวิสาหกิจ
หรือตั๋วเงินคลัง เพื่อทำการขายให้แก่นักลงทุนต่อไป

นอกจากนี้บริษัทยังเป็นสมาชิกของตลาดหลักทรัพย์แห่งประเทศไทยในส่วนของตลาดตราสารหนี้ หรือ
Bond Electronic Exchange หรือ BEX
โดยทำหน้าที่เป็นนายหน้าในการซื้อขายตราสารหนี้ให้แก่นักลงทุนที่มีจำนวนเงินลงทุนตั้งแต่ 100,000
บาทขึ้นไป

จากข้อมูลของสมาคมตลาดตราสารหนี้ไทยในปี 2548 บริษัทมีส่วนแบ่งตลาดอยู่ในลำดับที่ 12 หรือ
ร้อยละ 2.73 ลดลงจากปี 2547 จากลำดับที่ 11 หรือระดับร้อยละ 3.67
ของมูลค่าซื้อขายรวมของสมาคมตลาด ตราสารหนี้ไทย โดยผู้ประกอบการ 10
อันดับแรกยังคงเป็นธนาคารพาณิชย์

ธุรกิจสัญญาซื้อขายล่วงหน้า

บริษัทได้รับอนุญาตจากบริษัท ตลาดอนุพันธ์ (ประเทศไทย) จำกัด (มหาชน) (Thailand Future
Exchange : TFEX) เมื่อวันที่ 31 สิงหาคม 2548
ให้เป็นสมาชิกและสามารถประกอบธุรกิจซื้อขายตราสารอนุพันธ์ได้
ซึ่งเป็นการเปิดรับสมาชิกเป็นครั้งแรกจำนวน 20 ราย
และบริษัทเป็นหนึ่งในผู้ได้รับอนุญาตจากคณะกรรมการกำกับหลักทรัพย์และตลาดหลักทรัพย์ (กลต.)
เมื่อวันที่ 14ตุลาคม 2548 ในการประกอบธุรกิจประเภทการเป็นตัวแทนซื้อขายสัญญาล่วงหน้า

สำหรับธุรกิจนี้บริษัทได้ให้บริการเป็นนายหน้าซื้อขายสัญญาล่วงหน้า
และให้บริการข้อมูลการวิเคราะห์ตลาดอนุพันธ์แก่ลูกค้า เพื่อใช้ประกอบการตัดสินใจในการลงทุน
และลักษณะสินค้า โดยในลำดับแรกตลาดอนุพันธ์จะเปิดซื้อขายสินค้าประเภทสัญญาซื้อขายล่วงหน้า
(Futures) ของดัชนี SET50 (SET50 Index Futures) และจะเริ่มเปิดดำเนินการตั้งแต่ 28
เมษายน 2549 เป็นต้นไป

ในปัจจุบันบริษัทได้เตรียมความพร้อมทั้งทางด้านการจัดอบรมและสัมมนาให้แก่พนักงานและลูกค้า
ด้านระบบงานการส่งคำสั่งซื้อขายให้ครอบคลุมทั้งสำนักงานใหญ่และสาขาทั่วประเทศ
ตลอดจนการจัดทำเอกสารและการประชาสัมพันธ์ผ่านสื่อเพื่อเผยแพร่การบริการของบริษัทให้พนักงาน
ลูกค้า และบุคคลทั่วไปได้ทราบ

ธุรกิจอื่นๆ

ธุรกิจนายทะเบียนหลักทรัพย์

บริษัทได้จัดตั้งหน่วยงานนายทะเบียนหลักทรัพย์ ซึ่งให้บริการงานใน 3 ลักษณะ คือ

-   งานบริการให้แก่ผู้ออกหลักทรัพย์ เช่น การจัดทำรายการเกี่ยวกับการโอน
    การจำนำอายัดหลักทรัพย์ การจัดสรรหลักทรัพย์ แจ้งยอดการจัดสรร จ่ายเงินปันผล
    ดอกเบี้ยแก่ผู้ถือหลักทรัพย์ คำนวณภาษี เงินปันผล ดอกเบี้ยหัก ณ ที่จ่าย
    การจัดทำรายงานต่างๆ ตามที่ผู้ออกหลักทรัพย์ร้องขอ เป็นต้น

-   งานบริการให้แก่ผู้ถือหลักทรัพย์ เช่น งานด้านทะเบียนผู้ถือหลักทรัพย์ การเปลี่ยนแปลง
    ข้อมูลผู้ถือหลักทรัพย์ การโอนหลักทรัพย์ การออกใบหลักทรัพย์ใหม่
    การจัดพิมพ์และส่งเอกสารให้แก่ผู้ถือหลักทรัพย์ เป็นต้น

-   งานอื่นๆ เช่น งานบริการแก่หน่วยงานอื่น

3.4.1.3 การตลาดและภาวะการแข่งขัน

ธุรกิจนายหน้าซื้อขายหลักทรัพย์

บริษัทมีการใช้กลยุทธ์ เพื่อเพิ่มศักยภาพในการแข่งขันและความสามารถในการหารายได้
โดยบริษัทได้แบ่งกลยุทธ์การแข่งขัน เป็น 2 กลยุทธ์หลัก คือ

1)  Concentration Strategy คือ กลยุทธ์ที่มุ่งเน้นสายธุรกิจเดิมเพื่อสร้างความได้เปรียบ
    และมีประสิทธิภาพเหนือคู่แข่ง โดยให้ความสำคัญกับการนำเสนอบริการที่มีคุณภาพแก่ลูกค้า
    ด้วยการพัฒนาคุณภาพบริการ และบุคลากรให้มีความรู้ความเข้าใจในธุรกิจและผลิตภัณฑ์
    อีกทั้งพัฒนาและเพิ่มช่องทางการให้บริการแก่ลูกค้า ทั้งการเปิดสาขา
    และการให้บริการซื้อขายหลักทรัพย์ผ่านอินเทอร์เน็ตและโทรศัพท์เคลื่อนที่
    และจัดสัมมนาให้ความรู้ และกิจกรรมทางการตลาดให้กับลูกค้าอย่างต่อเนื่อง
    เพื่อสร้างความสัมพันธ์อันดีระหว่างลูกค้า และเพิ่มโอกาสในการขยายฐานลูกค้าใหม่เพิ่มขึ้น

2)  Concentric Strategy คือ กลยุทธ์การขยายตัวสู่ธุรกิจที่เกี่ยวเนื่องกับธุรกิจเดิม
    โดยเตรียมความพร้อมในการเป็นนายหน้าซื้อขายตราสารอนุพันธ์
    ทั้งการขึ้นทะเบียนใบอนุญาตให้กับเจ้าหน้าที่การตลาดเพื่อให้บริการลูกค้าเพื่อให้สามารถนำเสนอบทวิเคราะห์
    และให้คำปรึกษากับลูกค้าในด้านการซื้อขายตราสารอนุพันธ์และระบบซื้อขายตราสารอนุพันธ์ผ่านระบบ
    นอกจากนั้นได้จัดการอบรม สัมมนาให้ความรู้
    รวมถึงประชาสัมพันธ์ผ่านสื่อให้ลูกค้าได้ทราบและมีความตื่นตัวเกี่ยวกับการซื้อขายตราสารอนุพันธ์

    สำหรับปี 2548 มูลค่าการซื้อขายหลักทรัพย์ของบริษัทแบ่งตามประเภทลูกค้า คือ ลูกค้า
    นักลงทุนต่างประเทศ สถาบันในประเทศ และบุคคลในประเทศ คิดเป็นสัดส่วนประมาณร้อยละ
    6 ร้อยละ 9 และร้อยละ 85 ตามลำดับ
    เนื่องจากลูกค้าส่วนใหญ่ของบริษัทเป็นบุคคลในประเทศ
    บริษัทจึงมิได้พึ่งพารายได้จากลูกค้ารายใดรายหนึ่งเกินร้อยละ 30
    ของรายได้ค่านายหน้ารวมของบริษัท โดยลูกค้าที่มีมูลค่าซื้อขายกับบริษัทใน 10 อันดับแรก
    คิดเป็นสัดส่วนประมาณร้อยละ 15 ของมูลค่าซื้อขายหลักทรัพย์รวมของบริษัท ทั้งนี้บริษัทฯ
    ได้เปิดสาขาใหม่เพิ่มขึ้นอีก 10 สาขา รวมถึงการพัฒนา www.thanachartsec.co.th
    เพื่อให้ลูกค้าสามารถทำการซื้อขายหลักทรัพย์ออนไลน์ได้ด้วยตนเองผ่านระบบ IFIS
    Internet สามารถดูข้อมูลซื้อขายหลักทรัพย์แบบ Real Time และทราบมูลค่าของ
    Portfolio ได้ นอกจากนี้ลูกค้ายังสามารถดูข้อมูลการซื้อขายหลักทรัพย์ และบทวิเคราะห์แบบ
    Real Time ทางโทรศัพท์เคลื่อนที่ที่ wap.thanachartsec.co.th

ภาวะอุตสาหกรรมและการแข่งขัน

ภาวะอุตสาหกรรมของธุรกิจนายหน้าซื้อขายหลักทรัพย์
มีความเกี่ยวข้องโดยตรงกับมูลค่าการซื้อขายหลักทรัพย์ในตลาดหลักทรัพย์ฯ เป็นสำคัญ โดยในปี
2548 ภาพรวมของตลาดค่อนข้างผันผวน ทำให้มูลค่าซื้อขายเฉลี่ยต่อวันในปี 2548 มีเพียง 16,454
ล้านบาท หรือลดลงร้อยละ 19.77 เมื่อเปรียบเทียบกับปี 2547 ซึ่งมีมูลค่าซื้อขายเฉลี่ยต่อวันสูงถึง
20,508 ล้านบาท และปิดที่ 713.73 จุด
ทั้งนี้ปัจจัยทั้งภายในประเทศและนอกประเทศที่ส่งผลกระทบต่อภาวะการซื้อขายหลักทรัพย์ในปี 2548
ได้แก่ อัตราดอกเบี้ยที่ปรับตัวสูงขึ้นทั่วโลก การเพิ่มขึ้นสูงของราคาน้ำมัน
และผลกระทบต่อยอดเงินเฟ้อในเวลาต่อมา ตลอดจนการปรับลดลงของ GDP
เนื่องจากการขาดดุลการค้าซึ่งมีสาเหตุมาจากมูลค่าการนำเข้าน้ำมันที่เพิ่มขึ้น การท่องเที่ยวที่หดตัว
ผลกระทบจากไข้หวัดนก สถานการณ์ความไม่สงบที่ภาคใต้ และผลประกอบการของบริษัทจดทะเบียน
เป็นต้น

การแข่งขันของธุรกิจนายหน้าซื้อขายหลักทรัพย์ในปี 2548
เป็นการแข่งขันด้านคุณภาพการให้บริการเป็นส่วนใหญ่
โดยเฉพาะอย่างยิ่งในด้านการให้บริการข้อมูลการวิเคราะห์หลักทรัพย์ การจัดสรรหุ้นจอง (IPO)
แก่ลูกค้า การขยายจำนวนสาขาและเจ้าหน้าที่การตลาด ในปี 2548
มูลค่าซื้อขายหลักทรัพย์ของบริษัทมีปริมาณ 211,966 ล้านบาท หรือมีส่วนแบ่งการตลาดร้อยละ 2.61
หรือ อันดับที่ 18 จากบริษัทหลักทรัพย์ที่ได้รับอนุญาตการเป็นตัวแทนนายหน้าซื้อขายหลักทรัพย์ในปี
2548 มีจำนวนทั้งสิ้น 39 บริษัท

ภาวะเศรษฐกิจและตลาดหลักทรัพย์ฯ ในปี 2549 มีแนวโน้มที่ดีขึ้น โดยคาดการณ์ว่า GDP ในปี
2549 จะขยายตัวอยู่ที่อัตราร้อยละ 5 และมูลค่าการซื้อขายเฉลี่ยต่อวันอยู่ที่ 20,000 ล้านบาท
ส่งผลให้ภาคธุรกิจต่างๆ มีการทำธุรกรรมกันมากขึ้น รวมถึงการระดมทุน
และการซื้อหรือควบรวมกิจการ การนำบริษัทเข้าจดทะเบียนในตลาดหลักทรัพย์ฯ
ซึ่งจะส่งผลต่อรายได้ค่าธรรมเนียมที่ปรึกษาทางการเงินและการจัดจำหน่ายหลักทรัพย์ที่เพิ่มขึ้น
อย่างไรก็ตามสถานการณ์ความไม่สงบในภาคใต้ ความไม่แน่นอนทางการเมือง
รวมถึงการปรับอัตราดอกเบี้ยของธนาคารพาณิชย์
ซึ่งส่งผลกระทบต่อต้นทุนการผลิตและผลกำไรของผู้ประกอบการนั้น
อาจส่งผลกระทบในทางลบต่อภาวะตลาดโดยรวมและปริมาณการลงทุนของนักลงทุนได้
นอกจากนี้การแข่งขันภายในอุตสาหกรรมทวีความรุนแรงขึ้น
ซึ่งเป็นการแข่งขันด้านคุณภาพการให้บริการเป็นส่วนใหญ่
โดยเฉพาะอย่างยิ่งในด้านการให้บริการข้อมูลการวิเคราะห์หลักทรัพย์ การจัดสรรหุ้นจอง (IPO)
ให้กับลูกค้า
การพัฒนาระบบการซื้อขายหลักทรัพย์ผ่านระบบอินเตอร์เน็ตซึ่งคาดว่าจะมีการเติบโตสูงขึ้นแม้ว่าปัจจุบันจะอยู่ในช่วงเริ่มต้นก็ตาม

ธุรกิจที่ปรึกษาทางการเงินและการจัดจำหน่ายหลักทรัพย์

บริษัทฯ มุ่งเน้นการให้บริการเป็นที่ปรึกษาทางการเงินด้านการระดมทุนทั้งในด้านตราสารทุน
และตราสารหนี้ การควบรวมกิจการ การปรับโครงสร้างทางการเงิน
และการประเมินความเป็นไปได้ของโครงการเพิ่มขึ้น
อีกทั้งรักษาและสร้างความสัมพันธ์ที่ดีกับลูกค้าที่บริษัทเคยให้บริการเพื่อสร้างโอกาสในการเสนอบริการในธุรกรรมทางการเงินอื่นๆ
อีกทั้งเพื่อสร้างโอกาสในการขยายการให้บริการไปในบริษัทอื่นๆ ในกลุ่มของลูกค้าเอง

ในช่วงปี 2545-2548 บริษัทเป็นที่ปรึกษาทางการเงิน
และจัดจำหน่ายและรับประกันการจำหน่ายหลักทรัพย์ทั้งตราสารหนี้และตราสารทุนแก่ลูกค้าหลายราย
ทั้งการเป็นผู้จัดการการจัดจำหน่ายและรับประกันการจำหน่าย (Lead Underwriter)
ผู้ร่วมจัดการการจัดจำหน่ายและรับประกันการการจำหน่าย (Co-Lead Underwriter)
ผู้จัดจำหน่ายและรับประกันการจำหน่าย (Sub Underwriter) อาทิเช่น บมจ. ซีเอส ล๊อกซอินโฟ
บมจ.การบินไทย บมจ.ธนาคารกรุงไทย บมจ.เอส ซี แอสเซท คอร์ปอเรชั่น บมจ.แม็ทชิ่ง สตูดิโอ
บมจ.อารียา พรอพเพอร์ตี้ บมจ.ท่าอากาศยานไทย บมจ.เวิร์คพอยท์ เอ็นเทอร์เทนเมนท์
บมจ.แมงป่อง บมจ. โกลว์ พลังงาน บมจ. หลักทรัพย์ภัทร บมจ. เมโทรสตาร์ พรอพเพอร์ตี้
บมจ.ไทยพลาสติค และหีบห่อไทย เป็นต้น
โดยมีช่องทางการจำหน่ายผ่านลูกค้าของเจ้าหน้าที่การตลาดของบริษัท และ
ลูกค้าที่มีการใช้บริการทางการเงินด้านอื่นๆ ของบริษัทในกลุ่มธนชาตอยู่ในปัจจุบัน

ภาวะอุตสาหกรรมและการแข่งขัน

ภาวะเศรษฐกิจและตลาดหลักทรัพย์ฯ มีแนวโน้มการฟื้นตัวอย่างชัดเจนหลังจากปี 2544
ส่งผลให้ภาคธุรกิจต่างๆ มีความต้องการระดมทุนเพื่อใช้ในการขยายกิจการ
ประกอบกับนโยบายของภาครัฐที่ส่งเสริมให้มีการนำบริษัทเข้าจดทะเบียนในตลาดหลักทรัพย์ฯ เพิ่มขึ้น
เช่น การลดอัตราภาษีเงินได้นิติบุคคลของบริษัทจดทะเบียน
การผ่อนคลายกฎเกณฑ์ในการรับหลักทรัพย์ของทั้งตลาดหลักทรัพย์ฯ (SET) และตลาดหลักทรัพย์เอ็ม
เอ ไอ (MAI) ตลอดจนการผลักดันให้มีการแปรรูปรัฐวิสาหกิจด้วยการกระจายหุ้นสู่สาธารณชน
และการนำเข้าจดทะเบียนในตลาดหลักทรัพย์ฯ
ส่งผลให้การระดมทุนและการนำบริษัทเข้าจดทะเบียนในตลาดหลักทรัพย์ฯ สูงขึ้นอย่างต่อเนื่อง
สำหรับปี 2548 ซึ่งเป็นปีสุดท้ายของการได้รับสิทธิประโยชน์ทางภาษี
โดยบริษัทที่จะได้รับประโยชน์ต้องยื่นคำขอต่อตลาดหลักทรัพย์ภายในเดือนธันวาคม 2548
และต้องดำเนินการให้หลักทรัพย์ทำการซื้อขายในตลาดหลักทรัพย์ได้ภายในปี 2549 นั้น
มีบริษัทเข้าจดทะเบียนทั้งสิ้น 50 บริษัท โดยเป็นการจดทะเบียนในตลาดหลักทรัพย์ฯ จำนวน 36
บริษัท และตลาดหลักทรัพย์เอ็ม เอ ไอ จำนวน 14 บริษัท คิดเป็นมูลค่าระดมทุนทั้งสิ้น 31,973
ล้านบาท

ธุรกิจที่ปรึกษาทางการเงินและการจัดจำหน่ายหลักทรัพย์มีการแข่งขันค่อนข้างรุนแรงจากจำนวนผู้ประกอบการในธุรกิจที่มีจำนวนมาก
ซึ่ง ณ วันที่ 31 ธันวาคม 2548 มีบริษัทที่ได้รับความเห็นชอบจากสำนักงาน ก.ล.ต.
ให้ประกอบธุรกิจเป็นที่ปรึกษาทางการเงินตามขอบเขตที่สำนักงานกำหนด รวมทั้งสิ้น 71 บริษัท
ในจำนวนที่ปรึกษา
ดังกล่าวเป็นบริษัทหลักทรัพย์ที่ได้รับใบอนุญาตในการประกอบธุรกิจด้านการจัดจำหน่ายหลักทรัพย์จำนวน
40 บริษัท โดยการแข่งขันในธุรกิจจะเป็นการแข่งขันด้านคุณภาพ ความเชี่ยวชาญในการให้บริการ
ทั้งด้านการให้คำแนะนำและการแก้ปัญหาให้กับลูกค้า ตลอดจนการนำเสนอผลิตภัณฑ์ใหม่ๆ
ที่สามารถสร้างมูลค่าเพิ่มและประโยชน์ให้กับลูกค้าได้

ในปี 2548 บริษัทฯ
ได้ทำหน้าที่เป็นที่ปรึกษาทางการเงินในการนำบริษัทเข้าจดทะเบียนในตลาดหลักทรัพย์แห่งประเทศไทยและเป็นผู้จัดการการจัดจำหน่ายและรับประกันการจำหน่ายจำนวน
4 บริษัท คิดเป็นมูลค่าการเสนอขายทั้งสิ้น 15,230 ล้านบาท
นอกจากนี้ยังมีส่วนร่วมในการเป็นผู้ร่วมจัดการการจัดจำหน่ายและรับประกันการจำหน่าย (Co-Lead
Underwriter) และผู้จัดจำหน่ายและรับประกันการจำหน่ายแก่บริษัทผู้ออกและเสนอขาย หลักทรัพย์
จำนวน 16 บริษัท คิดเป็นมูลค่าการเสนอขายทั้งสิ้น 37,138 ล้านบาท

สำหรับแนวโน้มธุรกิจที่ปรึกษาทางการเงินในปี 2549 นั้น
การให้บริการด้านที่ปรึกษาทางการเงินส่วนใหญ่จะเป็นที่ปรึกษาในการควบรวมกิจการ (Merger
and Acquisition: M&A) เป็นหลัก
เนื่องจากเป็นเครื่องมือที่ช่วยในการขยายธุรกิจหรือเข้าสู่ตลาดใหม่ที่มีประสิทธิภาพเพื่อการเสริมสร้างธุรกิจให้แข็งแกร่งเพื่อรับมือกับการแข่งขันที่ทวีความรุนแรงขึ้นในแทบทุกประเภทธุรกิจ
อีกทั้งการให้บริการที่ปรึกษาการเสนอขายหุ้นสามัญ และนำบริษัทเข้าจดทะเบียนในตลาดหลักทรัพย์ฯ
ยังคงมีอยู่ แต่จะมีสัดส่วนลดลงเมื่อเทียบกับปีก่อน
เนื่องจากระยะเวลาการได้รับสิทธิประโยชน์ทางภาษีของบริษัทจดทะเบียนได้สิ้นสุดลงแล้วในปี 2548

3.4.1.4 การจัดหาผลิตภัณฑ์และบริการ

(1) แหล่งที่มาของเงินทุน

บริษัทดำเนินกิจการโดยใช้แหล่งเงินทุนจากส่วนของผู้ถือหุ้น
ซึ่งประกอบด้วยเงินทุนและกำไรสะสมเป็นหลัก สำหรับนโยบายการจัดการเงินทุนในอนาคตนั้น
บริษัทมีนโยบายการจัดหาแหลงเงินทุนใหสอดคลองกับกิจกรรมและวัตถุประสงคในการใชเงิน
โดยคํานึงถึงความเหมาะสมของอัตราสวนหนี้สินรวมตอสวนของผูถือหุน
และอัตราสวนเงินกองทุนต่อสินทรัพยสภาพคลองสุทธิ

(2) เงินลงทุน

บริษัทมีนโยบายลงทุนในตราสารทุนระยะกลางถึงระยะยาวเท่านั้น
โดยแบ่งวัตถุประสงค์ในการลงทุนเป็น 2 ลักษณะ คือ
การลงทุนเชิงกลยุทธ์ในกิจการที่สามารถเสริมการประกอบธุรกิจให้กับบริษัทหรือกลุ่มบริษัท
และการลงทุนเพื่อหวังผลตอบแทนโดยจะพิจารณาจากอัตราผลตอบแทนที่คาดว่าจะได้รับทั้งในรูปเงินปันผลและกำไรจากการขายหลักทรัพย์

บริษัทกำหนดให้เงินลงทุนรวมในตราสารทุนจะต้องไม่เกินร้อยละ 60 ของมูลค่าเงินกองทุนของบริษัท
และไม่ทำให้อัตราส่วนสินทรัพย์สภาพคล่องสุทธิ (Net Capital Ratio)
ของบริษัทต่ำกว่าเกณฑ์ที่ทางการกำหนด
โดยบริษัทสามารถลงทุนได้ทั้งหลักทรัพย์ที่จดทะเบียนและไม่จดทะเบียนในตลาดหลักทรัพย์ฯ
แต่ต้องเป็นบริษัทหรือองค์กรที่มีพื้นฐานทางธุรกิจที่ดี มีผลตอบแทนในอัตราที่เหมาะสม
กรณีที่เป็นหลักทรัพย์จดทะเบียนต้องเป็นหลักทรัพย์ที่มีสภาพคล่องในการซื้อขาย
โดยในการตัดสินใจลงทุนแต่ละครั้งจะต้องมีข้อมูลเชิงวิเคราะห์ เพื่อประกอบการตัดสินใจที่เพียงพอ

(3) การจัดหาเงินทุนหรือการให้กู้ยืมผ่านบุคคลที่เกี่ยวข้องกับผู้บริหารหรือผู้ถือหุ้น รายใหญ่

บริษัทมีการจัดหาเงินทุนผ่านผู้ถือหุ้นรายใหญ่ คือ บริษัทเงินทุน ธนชาติ จำกัด (มหาชน)
ในส่วนของทุน และกำไรสะสมของบริษัท โดยไม่มีการกู้ยืมเงินจากผู้ถือหุ้นรายใหญ่

(4) การดำรงอัตราส่วนเงินกองทุนสภาพคล่องสุทธิ

อัตราส่วนเงินกองทุนสภาพคล่องสุทธิต่อหนี้สินของบริษัท ณ วันที่ 31 ธันวาคม 2548
คิดเป็นอัตราร้อยละ 139.08
ซึ่งเพียงพอตามเกณฑ์การดำรงเงินกองทุนสภาพคล่องสุทธิตามที่สำนักงาน ก.ล.ต. กำหนดไว้ คือ
ไม่ต่ำกว่าร้อยละ 7 ของหนี้สินทั่วไป

3.4.2 ธุรกิจจัดการลงทุน

 3.4.2.1 ลักษณะผลิตภัณฑ์และบริการ

บริษัทหลักทรัพย์จัดการกองทุน ธนชาต จำกัด (บลจ.ธนชาต) เป็นบริษัทร่วมทุนระหว่างบริษัทเงินทุน
ธนชาติ จำกัด (มหาชน) (ถือหุ้นในอัตราร้อยละ 75) กับ ธนาคารออมสิน (ถือหุ้นในอัตราร้อยละ
25) โดย บลจ.ธนชาต
เป็นบริษัทจัดการกลุ่มแรกที่ได้รับการคัดเลือกและได้รับใบอนุญาตประกอบธุรกิจจัดการกองทุนรวมจากกระทรวงการคลังในเดือนมีนาคม
2535 และได้รับใบอนุญาตให้ประกอบธุรกิจจัดการกองทุนส่วนบุคคล และกองทุนสำรองเลี้ยงชีพในปี
2540 และ ในปี 2544 ตามลำดับ ในปี 2547 บลจ.ธนชาต
ได้ยื่นขอรับใบอนุญาตประกอบธุรกิจที่ปรึกษาการลงทุน
เพื่อให้สามารถให้บริการคำแนะนำได้อย่างครบวงจร โดยได้รับใบอนุญาตเมื่อวันที่ 27 กรกฎาคม
2547 ทั้งนี้ ณ วันที่ 31 ธันวาคม 2548 บลจ.ธนชาต มีพนักงานรวมทั้งสิ้น 135 คน โดยผู้บริหาร
(ตั้งแต่ระดับผู้อำนวยการฝ่ายขึ้นไป) มีจำนวน 18 คน และพนักงานจำนวน 117 คน

บลจ.ธนชาต จัดตั้งและจัดการกองทุนรวมที่คลอบคลุมในทุกประเภท หรือทุกนโยบายกองทุนรวมต่างๆ
ที่เหมาะกับทุกระดับความต้องการและทุกกลุ่มผู้ลงทุนทั้งผู้ลงทุนรายย่อย ผู้ลงทุนรายใหญ่
รวมถึงผู้ลงทุนประเภทสถาบัน โดยผลิตภัณฑ์หรือบริการดังกล่าว ได้แก่

 (1) กองทุนรวม 

เป็นเครื่องมือในการลงทุนสำหรับนักลงทุน
โดยการรวบรวมเงินลงทุนของผู้ลงทุนแต่ละรายมารวมกันเป็นเงินกองใหญ่
และจัดให้มีผู้จัดการกองทุนทำหน้าที่จัดการลงทุนภายใต้นโยบายการลงทุนของแต่ละกองทุน
เพื่อสร้างผลตอบแทนหรือดอกผลจากการลงทุน
การลงทุนผ่านกองทุนรวมมีข้อดีสำหรับผู้ลงทุนคือสามารถกระจายความเสี่ยงในการลงทุนได้
โดยไม่ต้องมีเงินลงทุนจำนวนมาก และมีค่าใช้จ่ายในการจัดการลงทุนที่ไม่สูงมากนัก

 (2) กองทุนส่วนบุคคล 

เป็นเครื่องมือการลงทุนที่เหมาะสำหรับนักลงทุนรายใหญ่หรือคณะบุคคลที่มอบหมายให้บริษัทจัดการบริหารจัดการเงินลงทุนที่ต้องการเน้นการลงทุนที่เหมาะสมและสอดคล้องกับวัตถุประสงค์การลงทุนของตนเองอย่างแท้จริง
โดยมีผู้จัดการกองทุนส่วนบุคคลจัดการลงทุนภายใต้กรอบการลงทุนและข้อจำกัดการลงทุนที่ตกลงร่วมกันระหว่างลูกค้าและบริษัท

(3) กองทุนสำรองเลี้ยงชีพ

กองทุนสำรองเลี้ยงชีพเป็นกองทุนที่ลูกจ้างหรือพนักงาน และนายจ้างร่วมกันจัดตั้งขึ้นด้วยความ
สมัครใจ
เพื่อใช้เป็นเครื่องมือในการออมและสะสมทรัพย์ของลูกจ้างที่ประสงค์จะสร้างหลักประกันความมั่นคงของชีวิตในวัยเกษียณอายุการทำงาน
ตลอดจนเป็นสวัสดิการที่สำคัญที่นายจ้างมอบให้กับลูกจ้างหรือพนักงาน
นอกจากนั้นแล้วกองทุนสำรองเลี้ยงชีพยังเป็นหลักประกันความมั่นคงของชีวิตของลูกจ้างในกรณีอื่นๆ
เช่น กรณีลูกจ้างออกจากงาน หรือกรณีลูกจ้างตาย หรือทุพพลภาพ
จนเป็นเหตุให้ไม่สามารถปฏิบัติงานได้ เป็นต้น

  3.4.2.2 การตลาดและภาวะการแข่งขัน

(1) นโยบายและลักษณะตลาด

กลยุทธ์การแข่งขัน

บลจ.ธนชาต ใช้กลยุทธ์ทางการตลาดและกลยุทธ์การจัดการลงทุนในเชิงรุก
ตลอดจนการสร้างสรรค์ผลิตภัณฑ์หรือบริการใหม่ๆ
ที่สามารถตอบสนองความต้องการของลูกค้าให้ได้รวดเร็วและมีคุณภาพ ผ่านทีมการตลาดของบริษัท
ผู้ถือหุ้นที่เป็นสถาบันการเงินชั้นนำของประเทศทั้งภาครัฐและภาคเอกชนที่มีการให้บริการทางการเงินที่ครบวงจร
และพันธมิตรทางธุรกิจที่ทำหน้าที่เป็นผู้สนับสนุนการขายหรือรับซื้อคืนหน่วยลงทุนอีกหลายแห่ง

บลจ.ธนชาต ให้ความสำคัญและเน้นการทำตลาดในส่วนของกองทุนรวมที่เสนอขายแก่ประชาชน
ทั่วไป (Public Mutual Fund)
ให้มีความหลากหลายและครอบคลุมทุกระดับความต้องการและทุกกลุ่มผู้ลงทุน
ในด้านการเสนอขายหน่วยลงทุนหรือช่องทางการจัดจำหน่ายเพื่อเพิ่มยอดจำหน่ายของ บลจ.ธนชาต
นอกจากเสนอขายหน่วยลงทุนโดยต่อตรงต่อผู้สนใจลงทุน
โดยจัดให้มีบุคลากรที่มีคุณสมบัติพร้อมและได้รับความเห็นชอบจากสำนักงานคณะกรรมการ ก.ล.ต.
ยังเสนอขายผ่านสาขาของธนาคารธนชาต
และผู้สนับสนุนการขายหรือรับซื้อคืนหน่วยลงทุนที่เป็นสถาบันการเงินที่ได้รับความเห็นชอบจาก
ก.ล.ต.

กลุ่มลูกค้าเป้าหมาย

บลจ.ธนชาต มุ่งเน้นกลุ่มเป้าหมายในเขตกรุงเทพฯ และปริมณฑล
รวมถึงจังหวัดใหญ่ตามภูมิภาคสำคัญๆ ของประเทศ
โดยจะขยายกลุ่มเป้าหมายโดยคำนึงถึงการรักษาคุณภาพของการให้บริการเป็นหลัก
ทั้งนี้ได้กำหนดกลุ่มลูกค้าเป้าหมายดังนี้

1.  กลุ่มลูกค้ารายใหญ่ทั้งบุคคลธรรมดาและนิติบุคคล ของธนาคารธนชาต และสาขา และ
    สถาบันการเงินที่เป็นตัวแทนจำหน่าย

2.  กลุ่มลูกค้าพนักงานบริษัทที่มีรายได้ประจำอยู่ในบริษัทขนาดกลางถึงขนาดใหญ่

3.  กลุ่มลูกค้าที่มีวิชาชีพอิสระ

4.  กลุ่มลูกค้าที่ได้รับการแนะนำจากลูกค้าเดิม โดยการทำตลาดแบบขายตรง

สำหรับกลุ่มลูกค้าเดิมที่มีอยู่เป็นจำนวนกว่าแสนราย บลจ.ธนชาต
ดำเนินการทำตลาดอย่างต่อเนื่องด้วยการแจ้งข่าวสารของกองทุนที่ลูกค้าลงทุนอยู่
การเสนอขายกองทุนใหม่ๆ และข่าวสารอื่นๆ ที่เป็นประโยชน์ต่อการลงทุนและการออมเงินของลูกค้า

การจัดการจำหน่ายและช่องทางการจัดจำหน่าย

  แบ่งออกเป็น 2 ช่องทางหลัก ได้แก่

1)  การขายผ่านบริษัท

  บลจ.ธนชาต มีเจ้าหน้าที่การตลาดที่ทำหน้าที่ขายโดยตรงจำนวน 19 คน
  แบ่งเป็นผู้ติดต่อกับผู้ลงทุนประเภท ก จำนวน 11 คน และผู้ติดต่อกับผู้ลงทุนประเภท ข จำนวน 8
  คน นอกจากนี้พนักงานในส่วนอื่นๆ
  ของบริษัทก็สามารถเพิ่มยอดขายได้อีกทางหนึ่งโดยมีพนักงานที่ผ่านการอบรมและการทดสอบหลักสูตร
  ผู้ติดต่อกับผู้ลงทุนประเภท ก มีจำนวน 21 คน และผู้ติดต่อกับผู้ลงทุนประเภท ข มีจำนวน 82 คน

2)  การขายผ่านผู้สนับสนุนการขายหรือรับซื้อคืนหน่วยลงทุน

  บลจ.ธนชาต ได้แต่งตั้งสถาบันการเงินที่เป็นทั้งธนาคารพาณิชย์ และบริษัทหลักทรัพย์
  เป็นผู้สนับสนุนการขายหรือรับซื้อคืนหน่วยลงทุน ของกองทุนภายใต้การจัดการ รวม 13 แห่ง
  เพื่อขยายขอบเขตการให้บริการขายและรับซื้อคืนหน่วยลงทุนให้ครอบคลุมทั่วประเทศ

(2) ภาวะอุตสาหกรรมและการแข่งขัน

ปี 2548 มีบริษัทหลักทรัพย์จัดการกองทุน (บลจ.) ที่ได้รับอนุญาตจากกระทรวงการคลัง ทั้งสิ้น 18
บริษัท โดยมี บลจ.ฟินันซ่า เป็น บลจ.รายล่าสุด
บริษัทหลักทรัพย์จัดการกองทุนที่มีมูลค่าทรัพย์สินสุทธิกองทุนรวมที่เสนอขายประชาชนทั่วไป (Public
Mutual Fund) (ไม่รวมกองทุนรวมวายุภักษ์ กองทุนรวมที่เสนอขายต่อผู้ลงทุนต่างประเทศ
(Country Fund)
กองทุนรวมอสังหาริมทรัพย์เพื่อแก้ไขปัญหาในระบบสถาบันการเงินกองทุนรวมเพื่อแก้ไขปัญหาในระบบสถาบันการเงิน
และกองทุนรวมอสังหาริมทรัพย์และสิทธิเรียกร้อง) ภายใต้การจัดการใหญ่ที่สุด 3 อันดับแรก ได้แก่
ลำดับที่ 1 บลจ.กสิกรไทย มีส่วนแบ่งทางการตลาดร้อยละ 21.0 ลำดับที่ 2 บลจ.ไทยพาณิชย์
ร้อยละ 18.0 และลำดับที่ 3. บลจ.ทหารไทย ร้อยละ 9.8 ส่วน บลจ.ธนชาต อยู่ในลำดับที่ 7
มีส่วนแบ่งทางการตลาดร้อยละ 5.8 ทั้งนี้
ส่วนแบ่งทางการตลาดส่วนใหญ่ยังคงเป็นของบริษัทจัดการที่เป็นบริษัทในกลุ่มธนาคารพาณิชย์
ซึ่งมีข้อได้เปรียบในด้านการจำหน่ายหน่วยลงทุนผ่านสาขาธนาคารที่มีอยู่ทั่วประเทศ รวมถึง บลจ.
ที่เกิดใหม่อย่างเช่น บลจ.นครหลวงไทย ก็มีอัตราการเติบโตที่เร็วมาก

การแข่งขันในธุรกิจกองทุนรวมในปี 2548 เนื่องจากอัตราดอกเบี้ยเงินฝากที่ต่ำมาก ทำให้มีการ
จัดตั้งกองทุนพันธบัตรรัฐบาลระยะสั้นที่ให้ผลตอบแทนสูงกว่าดอกเบี้ยเงินฝากเกิดขึ้นเป็นจำนวนมาก
โดยในปี 2548 มีกองทุนตราสารหนี้จัดตั้งใหม่เป็นมูลค่ากว่า 260,000 ล้านบาทหรือประมาณร้อยละ
89 ของจำนวนกองทุนรวมที่จัดตั้งใหม่ทั้งหมดในปี 2548
นอกจากนี้กองทุนที่ลงทุนในต่างประเทศและกองทุนอสังหาริมทรัพย์
ที่ยังมีจำนวนไม่มากนักก็เริ่มมีแนวโน้มที่จะเพิ่มจำนวนมากขึ้นอย่างต่อเนื่อง

บลจ.ธนชาต ดำเนินธุรกิจจัดการกองทุนครอบคลุมทั้ง กองทุนรวม กองทุนส่วนบุคคล
และกองทุนสำรองเลี้ยงชีพ โดยมีส่วนแบ่งตลาดดังรายละเอียด ดังนี้

ธุรกิจกองทุนรวม

ณ วันที่ 31 ธันวาคม 2548 บลจ.ธนชาต มีกองทุนรวมภายใต้การจัดการทั้งสิ้น 50 กองทุน
มีมูลค่าทรัพย์สินสุทธิรวมเท่ากับ 38,524.43 ล้านบาท
แบ่งเป็นกองทุนรวมที่เสนอขายประชาชนทั่วไป (Public Mutual Fund) จำนวน 47 กองทุน
มีมูลค่าทรัพย์สินสุทธิรวม 36,790.21 ล้านบาท เพิ่มขึ้นจากปี 2547 เป็นมูลค่า 10,741.27
ล้านบาทหรือ ร้อยละ 41.20 อยู่ในลำดับที่ 7 ในจำนวนผู้ประกอบการทั้งหมด
และมีส่วนแบ่งทางการตลาดร้อยละ 5.81 ลดลงจากปี 2547 ที่อยู่ที่ร้อยละ 7.28
โดยแยกเป็นมูลค่าทรัพย์สินสุทธิของกองทุนรวมเพื่อการเลี้ยงชีพทั้งสิ้น 794.13 ล้านบาท
มีส่วนแบ่งทางการตลาดร้อยละ 4.30 อยู่ในลำดับที่ 5
และมีมูลค่าทรัพย์สินสุทธิของกองทุนรวมหุ้นระยะยาว 604.07 ล้านบาท
มีส่วนแบ่งทางการตลาดร้อยละ 4.26 เป็นลำดับที่ 6 จากจำนวนผู้ประกอบการทั้งสิ้น 18 แห่ง

มูลค่าทรัพย์สินสุทธิของกองทุนภายใต้การบริหารของบริษัทฯ ที่เพิ่มขึ้นมาในปี 2548
ส่วนใหญ่มาจากการจัดตั้งกองทุนตราสารหนี้ใหม่จำนวน 16 กองทุนมีมูลค่ารวม 11,589 ล้านบาท
ส่วนกองทุนที่เลิกเนื่องจากครบกำหนดอายุโครงการมีจำนวน 6 กองทุน มูลค่าทรัพย์สินสุทธิ
รวมกันประมาณ 3,300 ล้านบาท นอกจากนี้ยังมีการรวมกองทุนรวมออมสินพัฒนาภูมิภาค 1,
กองทุนรวมออมสินพัฒนาภูมิภาค 2 และ กองทุนรวมออมสินพัฒนา ภูมิภาค 3
เข้าด้วยกันในเดือนเมษายน และเปลี่ยนประเภทเป็นกองทุนเปิด ใช้ชื่อว่า
กองทุนเปิดออมสินพัฒนาภูมิภาค โดยมีมูลค่าทรัพย์สินสุทธิรวมประมาณ 2,377 ล้านบาท

 ธุรกิจกองทุนส่วนบุคคล

ณ วันที่ 31 ธันวาคม 2548 บลจ.ธนชาต มีจำนวนกองทุนภายใต้การบริหารทั้งสิ้น 56 กองทุน
ลดลงจากปี 2547 ที่มีจำนวนทั้งสิ้น 61 กองทุน มีมูลค่าทรัพย์สินสุทธิ 2,014.82 ล้านบาท ลดลง
940.67 ล้านบาทหรือ ร้อยละ 31.83

ธุรกิจกองทุนสำรองเลี้ยงชีพ

ณ วันที่ 31 ธันวาคม 2548 บลจ.ธนชาต มีจำนวนกองทุนภายใต้การบริหาร 27 กองทุน
มีมูลค่าทรัพย์สินสุทธิรวม 2,656.84 ล้านบาท เพิ่มขึ้นจากปี 2547 เป็นมูลค่า 394.81 หรือร้อยละ
17.45 โดยแบ่งประเภทของกองทุนเป็นกองทุนเดี่ยว 11 กองทุน กองทุนร่วมเฉพาะกลุ่ม 13
กองทุน และกองทุนร่วม 3 กองทุน และมีจำนวนสมาชิกเพิ่มขึ้นจาก 21,118 ราย เป็น 29,362
ราย

แนวโน้มของธุรกิจจัดการกองทุนในปี 2549 คาดว่าธุรกิจกองทุนรวมโดยเฉพาะกองทุนตราสารหนี้
จะยังคงขยายตัวต่อไปได้อีก เนื่องมาจากอัตราดอกเบี้ยเงินฝากยังมีแนวโน้มอยู่ในระดับต่ำ
และต่ำกว่าผลตอบแทนในตลาดตราสารหนี้โดยเฉพาะในช่วงอายุของตราสารที่ต่ำกว่า 1 ปี
นอกจากนี้ กองทุนที่ลงทุนในต่างประเทศ ก็เริ่มเป็นทางเลือกที่บริษัทจัดการกองทุนต่างๆ
ให้ความสนใจ เนื่องมาจากอัตราดอกเบี้ยในประเทศที่ยังไม่น่าดึงดูดใจนัก
รวมทั้งการลงทุนในตลาดหลักทรัพย์แห่งประเทศไทยยังมีความผันผวนอยู่มาก

  3.4.2.3 การจัดหาผลิตภัณฑ์หรือบริการ

 บริษัทมีแหล่งที่มาของเงินทุนจากสองแหล่ง คือ จากทุนของบริษัทที่ได้รับจากการจดทะเบียนหุ้นสามัญ และจากกำไรสะสมที่เพิ่มมากขึ้นจากการประกอบกิจการเท่านั้น 

3.5 ธุรกิจประกัน

การดำเนินธุรกิจประกันของบริษัทฯ แบ่งออกเป็น 2 ประเภทธุรกิจ ได้แก่ ธุรกิจประกันภัย
ดำเนินการโดยบริษัท ธนชาตประกันภัย จำกัด โดยให้บริการประกันวินาศภัยทุกประเภท
ส่วนธุรกิจประกันชีวิตดำเนินการโดยบริษัท ธนชาตประกันชีวิต จำกัด
ประกอบธุรกิจหลักประเภทธุรกิจประกันชีวิต สำหรับสถาบันและองค์กร และสำหรับบุคคลทั่วไป

3.5.1 ธุรกิจประกันภัย

บริษัท ธนชาตประกันภัย จำกัด มีสำนักงานใหญ่ตั้งอยู่ที่กรุงเทพฯ มีสำนักงานสาขา 16 สาขา ได้แก่
สาขาภูเก็ต, สาขาหาดใหญ่, สาขาสุราษฎร์ธานี, สาขาระยอง, สาขาชลบุรี, สาขานครปฐม,
สาขาเชียงใหม่, สาขานครสวรรค์, สาขาพระนครศรีอยุธยา, สาขาอุบลราชธานี,
สาขานครศรีธรรมราช, สาขาอุดรธานี, สาขาขอนแก่น, สาขาพิษณุโลก, สาขาสระบุรี
และสาขานครราชสีมา บริษัทฯ ได้รับอนุญาตจากกระทรวงพาณิชย์ให้ประกอบธุรกิจรับประกันวินาศภัย
ตามใบอนุญาตเลขที่ 6/2540 โดยมีประเภทของการประกันภัยที่ให้บริการดังนี้

3.5.1.1 ลักษณะผลิตภัณฑ์และบริการ

(1) บริการรับประกันวินาศภัย

การประกันวินาศภัยมี 4 ประเภท
แต่ละประเภทส่วนใหญ่จะมีขอบเขตความคุ้มครองและเงื่อนไขข้อยกเว้นเป็นมาตรฐานสากล
มีเพียงวงเงินที่คุ้มครองเท่านั้นจะแตกต่างกันตามความต้องการซื้อของผู้เอาประกันภัยแต่ละราย
โดยแบ่งประเภทของการประกันวินาศภัยออกเป็น

(1.1) การประกันอัคคีภัย

คุ้มครองความเสียหายอันเกิดจากไฟไหม้ ฟ้าผ่า
และการระเบิดของแก๊สที่ใช้ในครัวเรือนและสามารถซื้อภัยอื่นๆ เพิ่มเติม

(1.2) การประกันภัยรถยนต์

คุ้มครองความสูญเสียหรือเสียหายอันเกิดจากการใช้รถยนต์ แยกเป็น

(1.2.1) การประกันภัยรถยนต์ภาคบังคับตามพระราชบัญญัติคุ้มครองผู้ประสบภัยจากรถ

(1.2.2) การประกันภัยรถยนต์ภาคสมัครใจ แบ่งออกเป็น 3 แบบ ได้แก่

  (1.2.2.1) คุ้มครองรถของตนเอง รวมทั้งทรัพย์สินและร่างกายของบุคคลภายนอก
  หรือที่เรียกกันทั่วๆ ไปว่า ประเภท 1

  (1.2.2.2) คุ้มครองภัยใดภัยหนึ่งที่เกิดขึ้นกับรถของตนเอง
  รวมทั้งทรัพย์สินและร่างกายของบุคคลภายนอก หรือที่เรียกกันทั่วๆ ไปว่า ประเภท 2

  (1.2.2.3) คุ้มครองเฉพาะทรัพย์สินและร่างกายของบุคคลภายนอก หรือที่เรียกกันทั่วๆ ไปว่า
  ประเภท 3

(1.3) การประกันภัยทางทะเลและขนส่ง

คุ้มครองความเสียหายแก่เรือและทรัพย์สินหรือสินค้าที่อยู่ในระหว่างการขนส่งทางทะเล
และขยายขอบเขตความคุ้มครองไปถึงการขนส่งสินค้าทางอากาศ และทางบก
ซึ่งต่อเนื่องกับการขนส่งทางทะเลด้วย

(1.4) การประกันภัยเบ็ดเตล็ด

แยกเป็นหลายรูปแบบตามลักษณะความเสี่ยงภัยและความต้องการของผู้เอาประกันภัย เช่น
การประกันภัยโจรกรรม การประกันภัยอุบัติเหตุส่วนบุคคล การประกันภัยความเสี่ยงภัยทุกชนิด
การประกันภัยเครื่องจักรชำรุดเสียหาย ฯลฯ

(2) ธุรกิจการลงทุน

ธุรกิจอีกส่วนหนึ่ง คือ กิจการด้านการลงทุน
บริษัทประกันวินาศภัยสามารถนำเงินสดคงเหลือไปลงทุนเพื่อแสวงหาผลประโยชน์
โดยจะต้องปฏิบัติตามประเภท สัดส่วน และเงื่อนไขที่กฎหมายกำหนดโดยเคร่งครัด
ปัจจุบันกฎหมายที่ควบคุมการลงทุนของบริษัทประกันวินาศภัยโดยเฉพาะ ได้แก่
ประกาศกระทรวงพาณิชย์เรื่องการลงทุนประกอบธุรกิจอื่นของบริษัทประกันวินาศภัย
บริษัทได้ใช้ความพยายามและระมัดระวังเป็นพิเศษในการเลือกพิจารณาลงทุนเพื่อให้สอดคล้องกับสภาพตลาดการเงิน
และตลาดทุน ซึ่งการลงทุนของบริษัทฯ ส่วนหนึ่งเป็นการลงทุนที่ให้ผลตอบแทนคงที่ ได้แก่
ฝากเงินกับสถาบันการเงิน การลงทุนในพันธบัตรรัฐบาล พันธบัตรรัฐวิสาหกิจ หุ้นกู้ หรือ ลงทุนใน
หลักทรัพย์จดทะเบียนทั้งระยะสั้นและระยะยาว โดยการลงทุนของบริษัทจะคำนึงถึงสภาพคล่อง
ความมั่นคง และ เสถียรภาพของการลงทุนเป็นหลัก

3.5.1.2 การตลาดและภาวะการแข่งขัน

(1) นโยบายและลักษณะการตลาด

กลยุทธ์การแข่งขัน

บริษัทฯ ได้วางแผนนโยบายการตลาดเชิงกลยุทธ์ไว้อย่างต่อเนื่อง เพื่อความสามารถในการแข่งขัน
และเพิ่มส่วนแบ่งทางการตลาดให้สูงขึ้น โดยมุ่งเน้นมาตรฐานการให้บริการที่ดี รวดเร็ว
มีประสิทธิภาพและซื่อสัตย์ ตลอดจนได้พัฒนาสายผลิตภัณฑ์ หรือนำเสนอกรมธรรม์ประเภทใหม่ๆ
ที่เหมาะสมสอดคล้องกับสภาพเศรษฐกิจ สังคม และความต้องการของกลุ่มลูกค้า
คำนึงถึงอัตราเบี้ยประกันภัยที่ยุติธรรมต่อลูกค้า รวมทั้งการปรับแผนเชิงรุกทางการแข่งขัน
ให้ทันกับภาวะการณ์ที่เปลี่ยนแปลงไป เพิ่มช่องทางการจัดจำหน่าย ขยายฐานสู่กลุ่มลูกค้าใหม่
และรักษากลุ่มลูกค้าเดิม

ลักษณะลูกค้า

กลุ่มลูกค้าหลักของบริษัท ธนชาตประกันภัย จำกัด ประมาณร้อยละ 95 ของจำนวนลูกค้าทั้งหมด
ได้แก่ กลุ่มลูกค้ารายย่อยที่มีทุนประกันของทรัพย์สินเอาประกันอยู่ในช่วงไม่เกิน 5 ล้านบาท
โดยประเภทการประกันวินาศภัยที่ลูกค้าเลือกทำกับบริษัท ได้แก่ การประกันภัยรถยนต์
และการประกันอัคคีภัยบ้านอยู่อาศัย กลุ่มลูกค้าดังกล่าวมาจากลูกค้าสินเชื่อของบริษัทเงินทุนธนชาติ
จำกัด (มหาชน) และการทำการตลาดของบริษัทเองตลอดจนนายหน้าประกันภัย
และตัวแทนของบริษัท สำหรับกลุ่มลูกค้าที่มีทุนประกันของทรัพย์สินเอาประกันตั้งแต่ 5
ล้านบาทขึ้นไปนั้น ได้แก่ ลูกค้ากลุ่มสถาบันองค์กรเอกชนที่ดำเนินกิจการธุรกิจในหลากหลายสาขา
ทั้งการพาณิชย์และอุตสาหกรรม โดยผลิตภัณฑ์หลักๆ ที่ให้บริการแก่ลูกค้ากลุ่มนี้ คือ
การประกันภัยเบ็ดเตล็ด และการประกันอัคคีภัย

จากลักษณะของฐานลูกค้าที่ได้กล่าวมาข้างต้นสามารถสรุปได้ว่า ตั้งแต่บริษัทฯ
ได้เริ่มประกอบธุรกิจประกันวินาศภัยมา บริษัทมิได้มีการพึ่งพิงลูกค้ารายหนึ่งรายใดเกินร้อยละ 30
ของรายได้รวมของบริษัท
นอกจากนี้ทางบริษัทได้เปิดดำเนินการให้บริการรับประกันภัยเฉพาะแก่ลูกค้าภายในประเทศเท่านั้น

(2) ภาวะอุตสาหกรรมและการแข่งขัน

ภาวะอุตสาหกรรมประกันวินาศภัยไทยปี 2548 ยังคงเติบโตต่อเนื่องจากปี 2547 โดยปี 2548 มี
เบี้ยประกันภัยรับโดยตรงจากการประมาณการของบริษัท ไทยรับประกันภัยต่อ จำกัด (มหาชน)
88,498 ล้านบาท เพิ่มขึ้นจากปีที่ผ่านมา 9,280 ล้านบาท หรือมีอัตราการขยายตัวร้อยละ 11.7
ส่วนใหญ่เป็นการเพิ่มขึ้นของการ ประกันภัยรถยนต์ที่มีอัตราการขยายตัวสูงถึงร้อยละ 12.4
อันเป็นผลจากยอดจำหน่ายรถยนต์ภายในประเทศยังเพิ่มขึ้นอย่างต่อเนื่อง โดยบริษัท
ธนชาตประกันภัย จำกัด มีรายได้จากการรับประกันภัยจำนวน 1,293.18 ล้านบาท เพิ่มขึ้น
497.40 ล้านบาท หรือเพิ่มขึ้นร้อยละ 62.5 เมื่อเทียบกับปีก่อน
เป็นผลมาจากการขยายฐานลูกค้าอย่างมากในทุกผลิตภัณฑ์ (Product) ของการประกันภัย
ซึ่งเป็นผลมาจากการฟื้นตัวของเศรษฐกิจไทยอย่างต่อเนื่อง
ตลอดจนผู้บริโภคเชื่อมั่นในภาพรวมของระบบเศรษฐกิจจึงทำให้มีการใช้จ่าย การลงทุน
ส่งผลให้ตลาดประกันภัยโดยรวมมีการขยายตัว

กรมการประกันภัย กระทรวงพาณิชย์ ได้รายงานผลการดำเนินงานของบริษัทประกันวินาศภัยในช่วง
9 เดือน ของปี 2548 สรุปสาระสำคัญได้แก่ เบี้ยประกันภัยรับรวมทั้งธุรกิจ 64,829.33 ล้านบาท
เพิ่มขึ้นจากช่วงเดียวกันของปี 2547 ร้อยละ 13.10
สำหรับสัดส่วนเบี้ยประกันภัยจำแนกตามประเภทการรับประกันภัย
การประกันภัยรถยนต์มีมูลค่าเบี้ยประกันภัย 38,843.99 ล้านบาท คิดเป็นสัดส่วนร้อยละ 59.91
การประกันภัยเบ็ดเตล็ดมูลค่าเบี้ยประกันภัย 17,544.63 ล้านบาท คิดเป็นสัดส่วนร้อยละ 27.06
การประกันอัคคีภัย และการประกันภัยทางทะเลและขนส่งมูลค่าเบี้ยประกันภัย 5,607.75 และ
2,832.97 ล้านบาท คิดเป็นสัดส่วนร้อยละ 8.65 และ 4.36 ตามลำดับ

+----------------------+--------------+------------------+------------+
| ตารางแสดงจำนวนบร     |              |                  |            |
| ิษัทประกันภัยในประเทศไทย |              |                  |            |
|                      |              |                  |            |
| ณ วันที่ 30 กันยายน 2548 |              |                  |            |
+----------------------+--------------+------------------+------------+
| ประเภทของธุรกิจ        | บริษัทในประเทศ | ส                | รวม        |
|                      |              | าขาบริษัทต่างประเทศ |            |
+----------------------+--------------+------------------+------------+
| ประกันชีวิต             | 24           | 1                | 25         |
+----------------------+--------------+------------------+------------+
| ประกันวินาศภัย          | 63           | 5                | 68         |
+----------------------+--------------+------------------+------------+
| ประกันสุขภาพ           | 5            | 0                | 5          |
+----------------------+--------------+------------------+------------+
| ประกันภัยต่อ            |              |                  |            |
+----------------------+--------------+------------------+------------+
| ประกันชีวิต             | 1            | 0                | 1          |
+----------------------+--------------+------------------+------------+
| ประกันวินาศภัย          | 1            | 0                | 1          |
+----------------------+--------------+------------------+------------+
| รวม                  | 94           | 6                | 100        |
+----------------------+--------------+------------------+------------+

เบี้ยประกันภัยรับโดยตรงของธุรกิจประกันวินาศภัย สำหรับเดือน มกราคม – กันยายน 2548

หน่วย : พันบาท

  -------------------------------------------------------------------------------------------------------------------------------------------------------------
       บริษัท         การประกันอัคคีภัย   ภัยทางทะเลและขนส่ง               การประกันภัยรถยนต์                      การประกันภัยเบ็ดเตล็ด                          รวมทั้งสิ้น
  ---- ------------ --------------- ------------------ ----------- -------------------- --------------- ------------------- --------- ------------ ------------
                                    ตัวเรือ              สินค้า        โดยข้อบังคับแห่งกฎหมาย   โดยความสมัครใจ   อุบัติเหตุส่วนบุคคล       สุขภาพ     อื่นๆ          

  1    วิริยะ ประกันภัย 119,907         1,985              25,505      1,387,016            6,528,064       117,600             19,884    188,480      8,388,441

  2    ทิพย ประกันภัย  561,297         51,734             138,962     104,960              806,899         228,688             34,238    2,828,406    4,755,184

  3    กรุงเทพ       595,031         64,385             146,897     150,408              1,893,707       65,091              55,020    1,293,903    4,264,442
       ประกันภัย                                                                                                                                     

  4    สัมพันธ์        9,027           0                  1,527       508,891              2,195,935       4,436               0         8,334        2,728,150
       ประกันภัย                                                                                                                                     

  5    สินมั่นคง       65,725          0                  6,140       456,316              1,723,861       304,429             0         0            2,556,471
       ประกันภัย                                                                                                                                     

       รวม          1,350,987       118,104            319,031     2,607,591            13,148,466      720,244             109,142   4,319,123    22,692,688

  26   ธนชาต        49,369          385                1,120       46,942               825,571         3,242               0         159,758      1,086,387
       ประกันภัย                                                                                                                                     

       ส่วนแบ่งตลาด   0.88%           0.13%              0.04%       0.61%                2.64%           0.08%               0.00%     1.29%        1.69%

       รวมทั้งสิ้น      5,607,747       288,719            2,544,249   7,579,820            31,264,169      3,918,567           423,092   12,379,259   64,005,622
  -------------------------------------------------------------------------------------------------------------------------------------------------------------

ที่มา : กรมการประกันภัย กระทรวงพาณิชย์

ส่วนในปี 2549
ได้มีการคาดการณ์ว่าภาวะเศรษฐกิจไทยมีแนวโน้มที่จะเติบโตในอัตราที่ใกล้เคียงกับปี 2548
อยู่ที่ระดับร้อยละ 4.5 – 6.5 เนื่องจากราคาน้ำมันในตลาดโลกเพิ่มขึ้นในอัตราที่ชะลอลง
การลงทุนในโครงการขนาดใหญ่ของภาครัฐจะทำให้มูลค่าการนำเข้าเพิ่มขึ้นร้อยละ 1.5 ของ GDP
ต่อปี ขณะที่ภาคการส่งออกคาดว่าจะมีการขยายตัวเพิ่มขึ้นตามการขยายตัวของเศรษฐกิจโลก
จากการคาดการณ์ของบริษัทไทยรับประกันภัยต่อ จำกัด (มหาชน) คาดว่าเบี้ยประกันภัยในปี 2549
จะมีการขยายตัวอยู่ที่ร้อยละ 10.9 – 12.8 หรือมีการเพิ่มขึ้นของเบี้ยประกันภัยประมาณ 9,691 –
11,324 ล้านบาท

3.5.1.3 การจัดหาผลิตภัณฑ์และบริการ

(1) แหล่งที่มาของเงินทุน

บริษัท ธนชาตประกันภัย จำกัด
มีนโยบายในการจัดหาเงินทุนเพื่อใช้ในการดำเนินงานของบริษัทจากแหล่งเงินทุน 3 แหล่ง ได้แก่

(1.1) เงินรับจากการดำเนินงานของบริษัท
โดยขายความคุ้มครองในรูปกรมธรรม์ประกันภัยประเภทต่างๆ
การเก็บเงินค่าเบี้ยประกันภัยจากผู้เอาประกันภัย ตัวแทน นายหน้า
แหล่งเงินทุนซึ่งเป็นแหล่งเงินทุนที่สำคัญที่ทำให้บริษัทมีกระแสเงินสดรับเข้ามาทุกวัน

(1.2) เงินรับจากกิจการลงทุน
บริษัทนำเงินสดรับจากการดำเนินงานที่เหลือจากการใช้จ่ายตามภาระผูกพันไปลงทุนตามเงื่อนไขที่กรมการประกันภัยกำหนด
โดยบริษัทจะมีเงินที่ได้รับจากกิจกรรมการลงทุนดังนี้ เงินต้นจากเงินฝากประจำ ตั๋วเงิน ตั๋วเงินคลัง
หุ้นกู้ พันธบัตร หน่วยลงทุนที่ครบกำหนด หรือเงินจากการขายหลักทรัพย์
นอกจากนี้บริษัทยังมีผลตอบแทนจากการลงทุนของสินทรัพย์ลงทุนดังกล่าวข้างต้น ได้แก่
ดอกเบี้ยที่ได้รับจากเงินฝากประจำ ตั๋วเงิน หุ้นกู้ พันธบัตร
และเงินปันผลจากการลงทุนในหลักทรัพย์หุ้นทุน

  (1.3) เงินกู้ยืมจากสถาบันการเงิน บริษัทได้ทำสัญญาเบิกเงินเกินบัญชีไว้กับธนาคารพาณิชย์
  และกรณีที่ต้องการใช้เงินกู้จะเบิกใช้โดยเช็ค

(2) เงินลงทุน

บริษัทได้กำหนดนโยบายเกี่ยวกับการลงทุนในหลักทรัพย์ดังนี้
บริษัทมีการลงทุนในหลักทรัพย์ตามเงื่อนไขที่กำหนดในประกาศกระทรวงพาณิชย์
เรื่องการลงทุนประกอบธุรกิจอื่นของบริษัทประกันวินาศภัย
บริษัทจะนำเงินสดคงเหลือไปลงทุนเพื่อแสวงหาผลประโยชน์
โดยเน้นความมั่นคงปลอดภัยของเงินลงทุนเป็นสำคัญ
พิจารณาผลตอบแทนควบคู่กับความเสี่ยงให้ความระมัดระวังอย่างสูงในการลงทุน
และทบทวนนโยบายการลงทุนให้สอดคล้องกับสถานการณ์ การลงทุนของบริษัทฯ
ส่วนหนึ่งจะลงทุนในหลักทรัพย์ที่มีสภาพคล่องสูงและเปลี่ยนเป็นเงินสดได้ง่าย
ซึ่งเป็นตราสารทางการเงินระยะสั้น ได้แก่ ตั๋วเงิน เงินฝากประจำ
ส่วนหนึ่งเป็นการลงทุนที่ให้ผลตอบแทนคงที่ ได้แก่ พันธบัตรรัฐบาล หรือรัฐวิสาหกิจ หุ้นกู้
อีกส่วนหนึ่งเป็นการลงทุนในหุ้นทุนที่จดทะเบียนในตลาดหลักทรัพย์ ฯ

(3) การบริหารความเสี่ยงจากการลงทุน

บริษัทบริหารความเสี่ยงจากการลงทุนโดยกระจายการลงทุนไปในหลักทรัพย์ประเภทต่างๆ เช่น
พันธบัตรรัฐบาล พันธบัตรรัฐวิสาหกิจ
ซึ่งบริษัทจะเน้นลงทุนในพันธบัตรที่มีระยะเวลาครบกำหนดในระยะสั้น
เพื่อป้องกันความเสี่ยงจากการเปลี่ยนแปลงของอัตราดอกเบี้ย
นอกจากนี้บริษัทยังกระจายการลงทุนไปในตั๋วเงินคลัง หุ้นกู้ หน่วยลงทุน และหุ้นสามัญ
ซึ่งหุ้นสามัญจะเลือกลงทุนในหุ้นที่มีปัจจัยพื้นฐานดี โดยจะลงทุนในสัดส่วนไม่เกินร้อยละ 20
ของมูลค่าเงินลงทุน

(4) การจัดหาเงินทุนหรือให้กู้ยืมผ่านบุคคลที่เกี่ยวข้องกับผู้บริหารหรือผู้ถือหุ้นรายใหญ่

- บริษัทไม่มีรายการดังกล่าว -

(5) ความสามารถในการดำรงอัตราส่วนตามประเภทธุรกิจ

บริษัทกำหนดนโยบายในการรับประกันภัยทุกประเภทแบบรัดกุม
รวมถึงกำหนดมาตรการในการบริหารความเสี่ยงภัยด้วยกลไกการประกันภัยต่อ ทั้งแบบสัญญา
และแบบเฉพาะราย เพื่อควบคุมรักษาระดับสินไหมทดแทน (Loss Ratio)
ให้อยู่ในเกณฑ์ต่ำกว่าค่าเฉลี่ยของอุตสาหกรรมในทุกประเภทของการรับประกันภัย

(6) สภาพคล่อง

บริษัทมีนโยบายในการบริหารสภาพคล่องโดยการลงทุนในพันธบัตรรัฐบาล หุ้นกู้ภาคเอกชน โดยจะ
ลงทุนในตราสารรุ่นที่มีสภาพคล่องในการซื้อขายที่มาก
ซึ่งจะทำให้สามารถทำการขายเงินลงทุนดังกล่าวได้ทันที
นอกจากนี้ยังได้มีการเปิดวงเงินเบิกเกินบัญชี และลงทุนในตั๋วสัญญาใช้เงินระยะสั้น
เพื่อสำรองสำหรับเงินสดหมุนเวียนสำหรับการดำเนินงานระยะสั้น

3.5.2 ธุรกิจประกันชีวิต

ธุรกิจประกันชีวิตดำเนินการโดยบริษัท ธนชาตประกันชีวิต จำกัด
ประกอบธุรกิจหลักประเภทธุรกิจประกันชีวิต สำหรับสถาบันและองค์กร และบุคคลทั่วไป

3.5.2.1 ลักษณะผลิตภัณฑ์และบริการ

บริษัท ธนชาตประกันชีวิต จำกัด
ได้ก่อตั้งขึ้นโดยได้รับอนุญาตให้ประกอบธุรกิจประกันชีวิตจากกรมการประกันภัย กระทรวงพาณิชย์
เมื่อวันที่ 22 ตุลาคม 2540 มีพนักงานทั้งสิ้น 132 คน ให้บริการด้านความคุ้มครองชีวิตและสุขภาพ
โดยแบ่งเป็น 2 ประเภทใหญ่ๆ ตามลักษณะของลูกค้า ได้แก่
การประกันสามัญรายบุคคลและการประกันกลุ่ม (สำหรับสถาบันและองค์กร)

3.5.2.2 การตลาดและภาวะการแข่งขัน

(1) นโยบายและลักษณะตลาด

ธนชาตประกันชีวิตมีกลยุทธ์ในการดำเนินธุรกิจแบบ Multi–Distribution Channel
เพื่อตอบสนองความต้องการของลูกค้าผู้มุ่งหวังที่หลากหลายและแตกต่างกันไป
ด้วยการนำเสนอผลิตภัณฑ์และบริการที่สอดคล้องและเหมาะสมกับกลุ่มลูกค้าผู้มุ่งหวังแต่ละกลุ่ม
ปัจจุบันบริษัทฯ มีช่องทางการขายประกอบด้วย การขายในรูปแบบบริษัทต่อบริษัท
การขายผ่านช่องทางนายหน้า การขายผ่านธนาคารธนชาต (Banc assurance)
และการขายผ่านตัวแทนประกันชีวิต

(2) ภาวะอุตสาหกรรมและการแข่งขัน

ในปี 2548 ที่ผ่านมา ธุรกิจประกันชีวิตมีอัตราการเติบโตในอัตราที่ลดลงร้อยละ 10
โดยมีอัตราการเติบโตของธุรกิจลดลงจากปี 2547 ที่มีอัตราการเติบโตที่ร้อยละ 13.5
เป็นผลมาจากปัจจัยหลักหลายประการ ได้แก่
ภาวะเศรษฐกิจชลอตัวลงจากปัญหาราคาน้ำมันที่ปรับตัวเพิ่มขึ้น อัตราเงินเฟ้อเพิ่มสูงขึ้น
อันส่งผลให้ค่าครองชีพ สูงขึ้น และกำลังซื้อของประชาชนเริ่มชลอ การตัดสินใจออมเงินระยะยาว
เนื่องจากความกังกลเกี่ยวกับภาระค่าใช้จ่ายที่สูงขึ้น
นอกจากนี้การปรับขึ้นของอัตราดอกเบี้ยในตลาดเงิน ทำให้สินค้าทดแทนที่เน้นด้านผลตอบแทนสูง
เข้ามาแบ่งส่วนกำลังซื้อของผู้บริโภค ประกอบกับการแข่งขันที่ค่อนข้างสูง
เนื่องจากคู่แข่งเข้าไปแข่งขันการขายในธุรกิจหลักของการประกันชีวิต

ปัจจุบันมีบริษัทที่เปิดดำเนินธุรกิจประกันชีวิตรวม 24 บริษัท
โดยบริษัทที่มีส่วนแบ่งตลาดของเบี้ยประกันภัยรับรวมทุกประเภทสูงสุด 6 บริษัท
ซึ่งมีเบี้ยประกันภัยรับรวมกันถึงร้อยละ 86 ของเบี้ยประกันภัยรับรวมทุกประเภทในปี 2548 ได้แก่
บริษัท อเมริกัน อินเตอร์เนชั่นแนล แอสชัวรันส์ จำกัด บริษัท ไทยประกันชีวิต จำกัด
บริษัทอยุธยาอลิอันซ์ ซี.พี. ประกันชีวิต จำกัด (มหาชน) บริษัท กรุงเทพประกันชีวิต จำกัด บริษัท
ไทยพาณิชย์ นิวยอร์คไลฟ์ ประกันชีวิต จำกัด (มหาชน) และบริษัท เมืองไทยประกันชีวิต จำกัด

บริษัท ธนชาตประกันชีวิต จำกัด
มีส่วนแบ่งการตลาดของเบี้ยประกันภัยรับรวมทุกประเภทประมาณร้อยละ 1.0 อยู่ในลำดับที่ 14
จากทั้งหมด 24 บริษัท และด้วยบริษัทฯ ดำเนินธุรกิจประกันชีวิตกลุ่มเป็นหลัก ทำให้บริษัทฯ
มีเบี้ยประกันภัยรับปีแรกของการประกันกลุ่มอยู่ในลำดับที่ 5 ของธุรกิจ
ส่วนเบี้ยประกันภัยรับรวมของการประกันกลุ่มอยู่ในลำดับที่ 5 ของธุรกิจเช่นกัน

สำหรับแนวโน้มปี 2549
คาดว่าธุรกิจประกันชีวิตจะยังคงมีอัตราการเติบโตในอัตราใกล้เคียงกับปีก่อนอันเนื่องมาจากปัจจัยหลักหลายประการ
อาทิเช่น
อัตราดอกเบี้ยเงินฝากประจำของสถาบันการเงินมีแนวโน้มอยู่ในช่วงขาขึ้นมาตรการส่งเสริมธุรกิจประกันของภาครัฐ
รวมถึงการประชาสัมพันธ์สร้างรากฐานความเข้าใจด้านประกันภัย
การขยายช่องทางการจำหน่ายกรมธรรม์ การออกกรมธรรม์รูปแบบใหม่ๆ
เพื่อเพิ่มทางเลือกในการออมทรัพย์ระยะยาวให้กับประชาชน เช่นกรมธรรม์แบบ Unit-Linked,
Unlversal Life เป็นต้น และคุณภาพของตัวแทนมีความเป็นมืออาชีพมากขึ้น

3.5.2.3 การจัดหาผลิตภัณฑ์และบริการ

แหล่งที่มาของเงินทุนในการดำเนินธุรกิจของบริษัทฯ ทั้งหมดมาจากส่วนของผู้ถือหุ้น ทำให้บริษัทฯ
ไม่จำเป็นต้องกู้ยืมเงินมาใช้สำหรับธุรกิจของบริษัท ตามแผนธุรกิจของบริษัทที่ได้วางไว้สำหรับอนาคต
ในช่วงนี้บริษัทฯ ยังไม่มีความจำเป็นต้องเพิ่มทุน

3.6 ธุรกิจบริหารสินทรัพย์

3.6.1 บริษัทบริหารสินทรัพย์ แม๊กซ์ จำกัด

บริษัทได้รับอนุญาตจากธนาคารแห่งประเทศไทยในการประกอบธุรกิจเป็นบริษัทบริหารสินทรัพย์ตามพระราชกำหนดบริษัทบริหารสินทรัพย์
พ.ศ. 2541 ตามใบทะเบียนบริษัทบริหารสินทรัพย์ ฉบับที่ 006/2543 เมื่อวันที่ 25 สิงหาคม 2543

3.6.1.1 ลักษณะผลิตภัณฑ์และการบริการ

(1) ประกอบกิจการรับซื้อ หรือรับโอนสินทรัพย์ด้อยคุณภาพของสถาบันการเงิน
รวมทั้งหลักประกันของสินทรัพย์นั้น
เพื่อนำมาบริหารหรือจำหน่ายจ่ายโอนต่อไปรวมทั้งประกอบกิจการอื่นๆ
ที่เกี่ยวเนื่องตามที่ได้รับอนุญาตไว้ในประกาศกระทรวงการคลัง
หรือกฎหมายว่าด้วยบริษัทบริหารสินทรัพย์
หรือกฎหมายอื่นที่เกี่ยวข้องและให้มีอำนาจว่าจ้างหรือแต่งตั้งผู้เชี่ยวชาญในการบริหารสินทรัพย์มาดำเนินการในการบริหารสินทรัพย์
หรือกระทำการอื่นใดเพื่อประโยชน์ในการบริหารสินทรัพย์ที่รับโอนมาไม่ว่าทั้งหมดหรือบางส่วน

(2) ประกอบกิจการใดๆ ในการบริหารและฟื้นฟูลูกหนี้ที่รับซื้อ
หรือรับโอนมาให้สามารถดำเนินกิจการต่อไปได้ และมีความสามารถในการชำระหนี้ เช่น
การให้กู้ยืมเงิน การปรับปรุงโครงสร้างหนี้ หรือการประนอมหนี้
การประนีประนอมยอมความกับลูกหนี้ การถือหุ้นในกิจการที่ได้มาจากการชำระหนี้ของลูกหนี้
การรับชำระหนี้ด้วยการแปลงหนี้เป็นทุน หรือดำเนินการยื่นคำร้องขอฟื้นฟูกิจการของลูกหนี้

(3) กระทำการทั้งปวงที่เกี่ยวกับ
หรือเกี่ยวเนื่องในการบริหารหรือฟื้นฟูลูกหนี้ให้สำเร็จตามวัตถุประสงค์ เช่น การให้เช่า ให้เช่าซื้อ
ขายลูกหนี้ ตลอดจนพัฒนาอสังหาริมทรัพย์ที่ได้รับซื้อหรือรับโอนมาและที่ได้รับจากการชำระหนี้ ทั้งนี้
โดยมีเงื่อนไขว่า
การพัฒนาอสังหาริมทรัพย์ดังกล่าวต้องเป็นการนำอสังหาริมทรัพย์ที่ก่อสร้างค้างไว้ไปพัฒนาต่อให้เสร็จสิ้นเท่านั้น
ไม่รวมถึงการนำที่ดินเปล่าไปพัฒนา

(4) นำอสังหาริมทรัพย์รอการขายไปร่วมลงทุนกับผู้ลงทุนรายอื่น หรือบริษัทอื่น
ตามประกาศของธนาคารแห่งประเทศไทย

3.6.1.2 การตลาดและภาวะการแข่งขัน

 (1) ลักษณะและนโยบายการตลาด

กลยุทธ์การแข่งขัน

เนื่องจากการบริหารสินทรัพย์ด้อยคุณภาพ
ซึ่งเป็นวัตถุประสงค์และนโยบายหลักของบริษัทประกอบด้วยการดำเนินการที่หลากหลาย
แต่โดยส่วนใหญ่จะเป็นการรับโอนทรัพย์สินเพื่อชำระหนี้
ดังนั้นบริษัทจึงได้เตรียมการสำหรับการบริหารจัดการทรัพย์สินดังกล่าวไว้ โดยมีเป้าหมายหลัก คือ
การขายทรัพย์สินที่ได้รับโอนมาให้แก่บุคคลภายนอกที่สนใจทั่วไป ซึ่งกลยุทธ์การดำเนินงานที่ได้วางไว้
เพื่อให้การขายทรัพย์สินของบริษัทกระทำได้อย่างมีประสิทธิภาพ
และสามารถแข่งขันกับคู่แข่งในตลาดอสังหาริมทรัพย์ได้ คือ
การว่าจ้างที่ปรึกษาพิเศษด้านสินทรัพย์รอการขายไว้เป็นการเฉพาะ
เพื่อทำหน้าที่จัดเก็บข้อมูลทรัพย์สินที่จะขาย กำหนดราคาขาย บริหารทรัพย์สินขนาดใหญ่ที่มีมูลค่าสูง
รวมทั้งพิจารณาแต่งตั้งตัวแทนนายหน้าระดับมืออาชีพในการขายทรัพย์สินเหล่านั้น

นอกจากนี้ บริษัทยังได้ให้พนักงานของบริษัทมีส่วนร่วมโดยเป็นตัวแทนขายทรัพย์สิน โดยได้รับค่า
ตอบแทนจากความสำเร็จของงานตามสมควร

ในด้านของราคา
บริษัทค่อนข้างมีข้อได้เปรียบที่สามารถกำหนดราคาได้ต่ำกว่าเมื่อเทียบกับทรัพย์สินของตัวแทนขายอื่น
ซึ่งเป็นที่ดึงดูดแก่ผู้ที่ให้ความสนใจ

กลุ่มลูกค้าเป้าหมาย

บริษัทกำหนดกลุ่มลูกหนี้ที่บริษัทมีโอกาสรับชำระหนี้ค่อนข้างสูงดังต่อไปนี้

1) ลูกหนี้ที่ยังประกอบกิจการอยู่ และมีศักยภาพพอที่จะชำระหนี้ได้

2) ลูกหนี้ที่มีหลักประกันคุ้มมูลหนี้มาก

3) ลูกหนี้ที่ถูกฟ้องร้องคดีและมีคำพิพากษาแล้ว

การจำหน่ายและช่องทางการจำหน่าย

บริษัทได้วางนโยบายการจำหน่ายทรัพย์สินที่บริษัทรับโอนมาจากลูกหนี้ ดังนี้

1) การแต่งตั้งตัวแทนขาย (Sold agent)

2) พนักงานของบริษัทร่วมขายทรัพย์สิน

3)  เข้าร่วมงานประมูลขายทรัพย์สิน

(2) ภาวะอุตสาหกรรมและการแข่งขัน

สภาพการแข่งขันในอุตสาหกรรม

เนื่องจากบริษัทได้รับโอนทรัพย์สินด้อยคุณภาพจากธนาคาร ดีบีเอส ไทยทนุ จำกัด (มหาชน) ดังนั้น
ภาวะการแข่งขันในทางการตลาดกับบริษัทบริหารสินทรัพย์รายอื่น หรือจากสถาบันการเงินอื่น
หรือกองทุนต่างๆ จึงไม่มี อย่างไรก็ตาม
กรณีสินทรัพย์ด้อยคุณภาพที่รับโอนมาเป็นลูกหนี้ที่มีเจ้าหนี้หลายราย
อาจเกิดภาวะการแข่งขันในการใช้สิทธิทางกฎหมายบังคับทรัพย์สินของลูกหนี้เพื่อนำมาชำระหนี้ให้แก่เจ้าหนี้เหล่านั้น
ซึ่งอาจส่งผลกระทบกับบริษัทในเรื่องของการนำทรัพย์สินของลูกหนี้นั้นมาฟ้องร้องคดีและบังคับขายทอดตลาดซึ่งต้องทำการเฉลี่ยทรัพย์กับเจ้าหนี้
รายอื่นด้วย

จำนวนคู่แข่งขัน

บริษัทรับโอนสินทรัพย์ด้อยคุณภาพจาก ธนาคารดีบีเอส ไทยทนุ จำกัด (มหาชน)
ผ่านทางบริษัทเงินทุน ธนชาติ จำกัด (มหาชน) กรณีนี้จึงไม่มีคู่แข่งขัน

  ขนาดของบริษัทเมื่อเทียบกับคู่แข่งขัน

เนื่องจากบริษัทไม่มีคู่แข่งขันจึงไม่มีการเปรียบเทียบขนาดของบริษัทกับคู่แข่งขัน

  สถานภาพและศักยภาพการแข่งขัน

เนื่องจากบริษัทได้รับโอนทรัพย์สินด้อยคุณภาพจากธนาคาร ดีบีเอส ไทยทนุ จำกัด (มหาชน)
บริษัทจึง ไม่เน้นที่ศักยภาพในการแข่งขัน แต่จะเน้นเรื่องการแก้ปัญหาหนี้ค้างชำระ
โดยพิจารณาถึงสถานะการเงินของลูกหนี้ว่าสมควรจะปรับปรุงโครงสร้างหนี้
หรือควรรับโอนทรัพย์สินเพื่อชำระหนี้
โดยคำนึงถึงความเป็นไปได้ในการคงอยู่และดำเนินกิจการต่อไปของลูกหนี้ ความสุจริต ความร่วมมือ
และความสามารถในการชำระคืนหนี้ของลูกหนี้ประกอบกัน
เพื่อทำให้สินทรัพย์ด้อยคุณภาพที่ไม่ก่อให้เกิดรายได้หมดสิ้นลงหรือลดเหลือน้อยที่สุด

3.6.1.3 การจัดหาผลิตภัณฑ์และบริการ

บริษัทมีเงินทุนในการดำเนินกิจการจากเงินลงทุนและเงินให้กู้ยืมจากบริษัทเงินทุน ธนชาติ จำกัด
(มหาชน) และบริษัท เอ็มบีเค จำกัด (มหาชน) ดังนี้

(1) เงินกู้ยืม

  (1.1) วงเงินกู้ (Senior Debt) จากบริษัทเงินทุน ธนชาติ จำกัด (มหาชน) จำนวน
  2,124,458,400 บาท (สองพันหนึ่งร้อยยี่สิบสี่ล้านสี่แสนห้าหมื่นแปดพันสี่ร้อยบาทถ้วน)
  ปรากฏรายละเอียดตามสัญญากู้เงิน เลขที่ กม.001-5-4300016 ลงวันที่ 11 กันยายน 2543,
  สัญญาแก้ไขเพิ่มเติมสัญญาเงินกู้ เลขที่ กม.001-5-4300016 (ครั้งที่1) ลงวันที่ 18 ตุลาคม
  2543, สัญญาแก้ไขเพิ่มเติมสัญญาเงินกู้ เลขที่ กม.001-5-4300016 (ครั้งที่2) ลงวันที่ 29
  มกราคม 2544 และสัญญาแก้ไขเพิ่มเติมสัญญาเงินกู้ เลขที่ กม.001-5-4300016 (ครั้งที่3)
  ลงวันที่ 26 กุมภาพันธ์ 2544 ซึ่งบริษัทได้ชำระคืนเงินกู้ส่วนนี้เสร็จสิ้นแล้วเมื่อเดือนตุลาคม 2547

  (1.2) วงเงินกู้ลำดับรอง (Sub Debt) จากบริษัทเงินทุน ธนชาติ จำกัด (มหาชน) จำนวน
  1,075,541,600 บาท (หนึ่งพันเจ็ดสิบห้าล้านห้าแสนสี่หมื่นหนึ่งพันหกร้อยบาทถ้วน)
  ปรากฏรายละเอียดตามสัญญากู้เงินวงเงินลำดับรอง เลขที่ กม.001-5-4300032 ลงวันที่ 11
  กันยายน 2543 และสัญญาแก้ไขเพิ่มเติมสัญญากู้เงินเลขที่ กม.001-5-4300032 (ครั้งที่1)
  ลงวันที่ 19 ตุลาคม 2543

  (1.3) วงเงินกู้ลำดับรอง (Sub Debt) จากบริษัท เอ็ม บี เค จำกัด (มหาชน) จำนวน
  213,458,400 บาท (สองร้อยสิบสามล้านสี่แสนห้าหมื่นแปดพันสี่ร้อยบาทถ้วน)
  ปรากฏรายละเอียดตามสัญญากู้เงินวงเงินลำดับรอง เลขที่ กม.001-5-4300032 ลงวันที่ 11
  กันยายน 2543 และสัญญาแก้ไขเพิ่มเติมสัญญากู้เงินเลขที่ กม.001-5-4300032 (ครั้งที่1)
  ลงวันที่ 19 ตุลาคม 2543

(2) เงินลงทุน

  (2.1) เงินลงทุนจากบริษัทเงินทุน ธนชาติ จำกัด (มหาชน) จำนวน 334,334,000 บาท
  (สามร้อยสามสิบสี่ล้านสามแสนสามหมื่นสี่พันบาทถ้วน)

  (2.2) เงินลงทุนจาก บริษัท เอ็ม บี เค จำกัด (มหาชน) จำนวน 94,723,200 บาท
  (เก้าสิบสี่ล้านเจ็ดแสนสองหมื่นสามพันสองร้อยบาทถ้วน)

  (2.3) เงินลงทุนจาก กองทุนเปิดมอร์แกนสแตนลีย์ คันทรีฟันด์ จำนวน 142,942,800 บาท
  (หนึ่งร้อยสี่สิบสองล้านเก้าแสนสี่หมื่นสองพันแปดร้อยบาทถ้วน)

3.6.2 บริษัทบริหารสินทรัพย์ เอ็น เอฟ เอส จำกัด

บริษัทได้รับอนุญาตจากธนาคารแห่งประเทศไทยในการประกอบธุรกิจเป็นบริษัทบริหารสินทรัพย์ตาม
พระราชกำหนดบริษัทบริหารสินทรัพย์ พ.ศ. 2541 ตามใบทะเบียนบริษัทบริหารสินทรัพย์ ฉบับที่
001/2543 เมื่อวันที่ 22 มีนาคม 2543

3.6.2.1 ลักษณะผลิตภัณฑ์และบริการ

เช่นเดียวกับลักษณะผลิตภัณฑ์และบริการของบริษัทบริหารสินทรัพย์ แม๊กซ์ จำกัด

3.6.2.2 การตลาดและภาวะการแข่งขัน

(1) ลักษณะและนโยบายการตลาด

กลยุทธ์การแข่งขัน

บริษัทไม่มีกลยุทธ์การแข่งขัน เนื่องจากรับโอนสินทรัพย์ด้อยคุณภาพจากกลุ่มธนชาตโดยตรงเป็นหลัก
โดยสินทรัพย์ด้อยคุณภาพที่รับโอนมา ได้แก่

1) ลูกหนี้ด้อยคุณภาพ ประกอบด้วย

1.1) สินทรัพย์จัดชั้นสูญ

1.2) สินทรัพย์จัดชั้นสงสัยจะสูญ

1.3) สินทรัพย์จัดชั้นสงสัย

1.4) สินทรัพย์จัดชั้นต่ำกว่ามาตรฐาน

2) ทรัพย์สินรอการขายด้อยคุณภาพ
โดยสินทรัพย์ด้อยคุณภาพที่รับโอนบริษัทจะนำมาบริหารหรือจัดการให้ได้รับชำระหนี้

กลุ่มลูกค้าเป้าหมาย

บริษัทกำหนดกลุ่มลูกหนี้ที่บริษัทมีโอกาสรับชำระหนี้ค่อนข้างสูงดังต่อไปนี้

1) ลูกหนี้ที่ยังประกอบกิจการอยู่และมีศักยภาพพอที่จะชำระหนี้ได้

2) ลูกหนี้ที่มีหลักประกันคุ้มมูลหนี้มาก

3) ลูกหนี้ที่ถูกฟ้องร้องคดีและศาลมีคำพิพากษาแล้ว

การจำหน่ายและช่องทางการจำหน่าย

แบ่งเป็น 2 กรณี ดังนี้

1) ลูกหนี้ด้อยคุณภาพ

1.1) วิเคราะห์และจัดแยกประเภทของลูกหนี้

1.2) บริษัทรับโอนสินทรัพย์ด้อยคุณภาพจากกลุ่มธนชาตเพื่อนำมาบริหารและติดตามหนี้ค้างชำระ
เพื่อให้ลูกหนี้อยู่ในฐานะที่จะสามารถชำระหนี้ได้ภายในระยะเวลาที่กำหนด
รวมถึงสามารถดำเนินกิจการเดิม หรือกิจการใหม่ได้ต่อไป
หรือสมควรที่จะจำหน่ายทรัพย์สินเพื่อนำมาชำระหนี้คืน

1.3) ลูกหนี้ที่ไม่มีความสามารถชำระคืนหนี้ หรือไม่สามารถแก้ไขหนี้ได้
จะดำเนินการตามขั้นตอนของกฎหมายเร็วที่สุด

2) ทรัพย์สินรอการขายด้อยคุณภาพ

บริษัทได้ว่าจ้างให้ บริษัท แปลน เอสเตท จำกัด เป็นผู้ดำเนินการบริหารทรัพย์สินทั้งหมดของบริษัท
โดยมีวิธีบริหารจัดการดังนี้

2.1) จัดหาพันธมิตร (Partner) ร่วมลงทุนและพัฒนาทรัพย์สิน

2.2) บริหารงานในรูปของกองทุนอสังหาริมทรัพย์ (Property fund)
โดยเลือกศึกษาเฉพาะทรัพย์สินที่มีสภาพคล่องทางการตลาดที่ดี

2.3) จัดกลุ่มทรัพย์สินเป็นทรัพย์สินเกรด A, B, หรือ C เพื่อช่วยให้ง่ายต่อการจัดการและการขาย

2.4) จัดทำ Package ของทรัพย์สินให้มี Value-Added เพิ่มขึ้น
โดยการประสานร่วมมือกับกลุ่มบริษัทในเครือ ในรูปแบบของการประกันภัย การประกันชีวิต
หรือการให้สินเชื่อในอัตราดอกเบี้ยต่ำ เป็นต้น

2.5) เพิ่มช่องทางในการจัดจำหน่าย เช่น ผ่านนายหน้าหรือตัวแทน
จัดหาและติดต่อกับบริษัทเอกชนที่ดำเนินการจัดประมูลขายหลักทรัพย์ การขายร่วม (Cross
Selling) และอินเตอร์เน็ต (Internet)

2.6) ส่งเสริมการขาย โดยการจัดหาและเลือกสื่อที่มีประโยชน์ต่อการจำหน่าย รวมถึง
การเข้าถึงกลุ่มเป้าหมายให้ได้มากที่สุด

(2) ภาวะอุตสาหกรรมและการแข่งขัน

สภาพการแข่งขันในอุตสาหกรรม

เนื่องจากบริษัทได้รับโอนสินทรัพย์ด้อยคุณภาพจากสถาบันการเงิน โดยเฉพาะกลุ่มธนชาตเป็นหลัก
ดังนั้น ภาวะการแข่งขันในทางการตลาดกับบริษัทบริหารสินทรัพย์รายอื่น หรือสถาบันการเงิน
หรือกองทุนอื่นๆ จึงไม่มี

จำนวนคู่แข่งขันโดยประมาณ

บริษัทรับโอนสินทรัพย์ด้อยคุณภาพจากกลุ่มธนชาตโดยตรง กรณีนี้จึงไม่มีคู่แข่งขัน

ขนาดของบริษัทเมื่อเทียบกับคู่แข่งขัน

เนื่องจากบริษัทไม่มีคู่แข่งขัน จึงไม่มีการเปรียบเทียบขนาดของบริษัทกับคู่แข่งขัน

สถานภาพและศักยภาพการแข่งขัน

บริษัทรับโอนสินทรัพย์ด้อยคุณภาพจากกลุ่มธนชาตเป็นหลัก ดังนั้น
บริษัทจึงไม่เน้นที่ศักยภาพในการแข่งขัน แต่จะเน้นเรื่องการแก้ปัญหาหนี้ค้างชำระ
โดยพิจารณาถึงสถานะทางการเงินของลูกหนี้ว่าสมควรจะปรับปรุงโครงสร้างหนี้หรือควรจำหน่ายทรัพย์สินเพื่อชำระหนี้
ทั้งนี้โดยคำนึงถึงความเป็นไปได้ในการดำเนินกิจการต่อไปของ ลูกหนี้ ความสุจริต ความร่วมมือ
และความสามารถในการชำระคืนหนี้ของลูกหนี้ประกอบกัน เพื่อทำให้สินทรัพย์ด้อย
คุณภาพที่ไม่ก่อให้เกิดรายได้หมดสิ้นลงหรือลดเหลือน้อยที่สุด

3.6.2.3 การจัดหาผลิตภัณฑ์และบริการ

(1) แหล่งที่มาของเงินทุน

1) บริษัทมีทุนจดทะเบียนทั้งสิ้น 1,000,000,000 บาท (หนึ่งพันล้านบาทถ้วน) ซึ่งเรียกชำระ
ค่าหุ้นแล้ว โดยมีโครงสร้างผู้ถือหุ้น ณ วันที่ 31 ธันวาคม 2548 ดังนี้

ชื่อผู้ถือหุ้น จำนวนหุ้น สัดส่วนการถือหุ้น (ร้อยละ)

-   บริษัทเงินทุน ธนชาติ จำกัด (มหาชน) 99,999,993 99.99

-   ผู้ถือหุ้นรายย่อย 7 0.01

2) ณ วันที่ 31 ธันวาคม 2548 บริษัทมีเงินกู้ยืมจากธนาคาร ธนชาต จำกัด (มหาชน)
คงเหลือเป็นจำนวนเงิน 11,000,000,000.00 บาท (หนึ่งหมื่นหนึ่งพันล้านบาทถ้วน)
โดยในระหว่างปี 2548 บริษัทบริหารสินทรัพย์ เอ็น เอฟ เอส จำกัด
ได้ชำระคืนเงินกู้ยืมกับบริษัทเงินทุน ธนชาติ จำกัด (มหาชน) และธนาคารธนชาต จำกัด (มหาชน)
เป็นจำนวนเงินรวม 4,824,183,408.78 บาท
(สี่พันแปดร้อยยี่สิบสี่ล้านหนึ่งแสนแปดหมื่นสามพันสี่ร้อยแปดบาทเจ็ดสิบแปดสตางค์)